text:
NSHAPITA WA 22
“Meji adi afumina muulu” adiku akulombola anyi?
1-3. a) Mmunyi muvua Solomo muleje meji a pa buawu mu dikosa dia tshilumbu tshivua pankatshi pa bamamu bavua bafuila muana? b) Ntshinyi tshidi Yehowa ulaya bua kutupesha? Nnkonko kayi idi ijuka?
TSHILUMBU ntshikole mua kupita natshi; bamamu babidi badi bafuila muana. Bamamu aba mbasombele mu nzubu umue; wa kumpala wakalela muana ne matuku makese panyima mukuabu e kulela pende. Umue wa ku bana aba udi ufua, ke bamamu abu kutuadija kufuila uvua mushale ne muoyo au. * Kakuena muntu mukuabu uvua mumone bualu abu udi mua kujadika tshivua tshienzeke to. Bena ku kabadi ka kuinshi bavua bapangile bua kukosa tshilumbu etshi. Ndekelu wa bionso, badi baya natshi kudi Solomo mukalenge wa Isalele. Yeye pende uvuaku mua kusokolola bulelela anyi?
2 Solomo mumane kuteleja muvua bamamu aba balumbulula, udi ulombesha muele wa mvita. Pashishe kayi wela bilele, udi utuma dîyi bua bapandulule muana mu bitupa bibidi, bapeshe mamu yonso tshiende tshitupa. Diakamue mamu muena muana udi usengelela mukalenge bua bapeshe mamu mukuabu au muana, nansha muvuaye muanende wa kutekela muoyo. Kadi yeye au udi ubenga, utungunuka ne kulomba anu bua bakose muana mu bitupa bibidi. Apu Solomo wamanyi bulelela. Uvua mumanye bimpe mutu mamu umvuila muana wa munda muende luse, ne uvua muenze mudimu ne dimanya edi bua kukosa tshilumbu atshi. Elabi meji muvua mamu au mupete disulakana ku muoyo pavua Solomo mumupeshe muanende, wamba ne: ‘Yeye udi muledi wende.’
3 Mmeji a pa buawu, ki mmuomu anyi? Pakumvua bantu muvua Solomo mukose tshilumbu atshi, bakapeta buôwa bamba ne: ‘Yeye udi ne lungenyi lua Nzambi munda muende.’ Bushuwa, meji a Solomo avua dipa dia kudi Nzambi. Yehowa uvua mumupeshe “mutshima muakane wa lungenyi.” (1 Bakelenge 3:12, 28) Kadi tuetu? Tudiku petu mua kupeta meji a Nzambi anyi? Eyowa, bualu Solomo wakafunda ku bukole bua nyuma ne: ‘Yehowa udi upa bantu meji.’ (Nsumuinu 2:6) Bantu badi bakeba meji ne muoyo mujima, Yehowa udi ulaya bua kubapeshawu, mmumue ne: tshipedi tshia kuenza mudimu ne dimanya, diumvua ne dijingulula dia malu. Mmushindu kayi utudi mua kupeta meji adi afumina muulu? Mmunyi mutudi mua kuenza nawu mudimu?
“Angata meji”: mushindu kayi?
4-7. Mmalu kayi anayi atudi ne bua kuenza bua kupeta meji?
4 Bitu bikengela kuikala ne lungenyi lua bungi anyi mulonge bikole bua kushisha kupeta meji a Nzambi anyi? Tòo. Bualu Yehowa mmusue bua kutupesha meji kayi utangila kutudi bafume anyi tulasa tutudi balonge. (1 Kolinto 1:26-29) Kadi tuetu ke badi ne bua kutuadija kuakeba, bualu Bible udi utulomba bua ‘kuangata meji.’ (Nsumuinu 4:7) Mmushindu kayi utudi mua kuenza nanku?
5 Tshia kumpala: Tudi ne bua kutshina Nzambi. Nsumuinu 9:10 udi wamba ne: “Ditshina dia Yehowa ntshibangidilu tshia meji.” Ditshina dia Nzambi ke nshindamenu wa meji malelela. Bua tshinyi? Tuvuluke ne: meji adi umvuija tshipedi tshia kumanya mua kuenza mudimu bimpe ne dimanya. Kutshina Nzambi kakuena kumvuija kuzakala ne buôwa kumpala kuende to, kadi kudi kumvuija kuinama kumpala kua Nzambi ne kanemu ne bunême eku bamueyemene. Ditshina dia nunku ndimpe ne didi dipesha muntu bukole. Didi kabidi ditusaka bua kuikala ne nsombelu ne ngenzelu wa malu udi umvuangana ne disua dia Nzambi ne mushindu utuye wenza malu. Eu ke njila wa meji, bualu mikenji ya Yehowa idi ipetesha badi bayitumikila masanka a bungi.
6 Tshibidi: Tudi ne bua kuikala ne bupuekele. Muntu udi kayi ne bupuekele, kena mua kupeta meji a Nzambi to. (Nsumuinu 11:2) Bua tshinyi nanku? Tuetu ne bupuekele tudi tuitaba ne: katuena ne dimanya dia malu onso to, mmuenenu wetu kena anu muimpe misangu yonso to, ne tudi tuitaba kabidi ne: tudi dijinga ne kumanya meji a Yehowa mu malu a bungi. Yehowa “udi ubenga bena lutambishi,” kadi mmusue kupesha badi badipuekesha meji ende.
Bua kupeta meji a Nzambi, tudi ne bua kuakeba ne muoyo mujima
7 Tshisatu: mbimpe kulonga Dîyi dia Nzambi. Meji a Yehowa mmaleja mu Dîyi diende. Bua kupeta meji aa, tudi ne bua kuakeba ne muoyo mujima. (Nsumuinu 2:1-5) Tshintu tshinayi ndisambila. Tuetu baalombe Yehowa ne muoyo umue, neatupeshawu ne muoyo mujima. (Yakobo 1:5) Tuetu tulomba kabidi nyuma wende bua atuambuluishe, neatuteleje. Nyuma wende eu udi mua kutuambuluisha bua kupeta ngenyi itudi nayi dijinga mu Dîyi diende bua kujikija lutatu luetu, bua kuepuka njiwu ne bua kuangata mapangadika a meji.
8. Tuetu ne meji a Nzambi, neamueneke mushindu kayi?
8 Anu muvua Nshapita wa 17 muleje, meji a Yehowa atu ambuluisha. Nunku, bituikala bangate meji kudi Nzambi, neamuenekele mu mushindu utudi tuenza malu. Muyidi Yakobo uvua mumvuije mudi meji a Nzambi amueneka pavuaye mufunde ne: “Meji adi afumina muulu, tshia kumpala mmakezuke, pashishe nga ditalala, kaena ne malu makole, mmadiakaje bua kutumikila, mmuwule tente ne luse ne mamuma mimpe, kaena ne kansungasunga, kaena ne lubombo.” (Yakobo 3:17) Patudi tuenda tuakula bua mishindu idi meji aa amuenekela, tudi mua kudiebeja ne: ‘Meji adi mafume muulu adi enza mudimu mu nsombelu wanyi anyi?’
“Mmakezuke, pashishe nga ditalala”
9. Kuikala mukezuke kudi kumvuija tshinyi? Bua tshinyi mbikumbane bua bukezuke buikale ngikadilu wa kumpala udi uleja meji?
9 “Tshia kumpala, mmakezuke.” Kuikala mukezuke kudi kumvuija kuikala kuyi munyanguke munda ne pambelu. Bible udi ulamakaja meji ne muoyo, kadi meji a muulu kaena mua kubuela mu muoyo udi munyanga kudi meji mabi, majinga mabi, ne ngenyi mibi nansha. (Nsumuinu 2:10; Matayi 15:19, 20) Kadi, muoyo wetu wowu mukezuke, mu mushindu utudi mua kukokesha tuetu bantu bena mibi, ‘netumuke ku malu mabi, kuenza malu mimpe.’ (Musambu 37:27; Nsumuinu 3:7) Kabienaku bikumbane bua mudi bukezuke buikale ngikadilu wa kumpala udibu batele udi meji amuenekela anyi? Nanku, tuetu katuyi bakezuke mu bikadilu ne mu nyuma, mmunyi mutudi mua kuikala ne ngikadilu mikuabu idi ileja meji a muulu?
10, 11. a) Bua tshinyi mbia mushinga bua kukeba ditalala? b) Wewe mumone ne: udi muenzele muena Kristo nebe bibi, tshia kuenza ntshinyi bua kuleja ne: udi mukebi wa ditalala?
10 “Pashishe nga ditalala.” Meji a muulu adi atusaka bua kukeba ditalala, didi dikale ngikalu wa dimuma dia nyuma wa Nzambi. (Galatiya 5:22) Tudi tuepuka bikole bua kunyanga “tshisuikidi tshia ditalala” tshidi tshilama mu buobumue bantu ba Yehowa. (Efeso 4:3) Tudi tuluangana kabidi bua kupingaja ditalala padibu badinyange. Bua tshinyi? Bible udi wamba ne: “Tungunukayi . . . ne kuikala mu ditalala; Nzambi wa dinanga ne wa ditalala neikale nenu.” (2 Kolinto 13:11) Nanku, patudi tutungunuka ne kuikala mu ditalala, Nzambi wa ditalala neikale netu. Mushindu utudi tuenzela bena Kristo netu malu udi mua kukolesha anyi kunyanga malanda etu ne Yehowa. Mmushindu kayi utudi mua kuleja ne: tudi bakebi ba ditalala? Tuangate tshilejilu.
11 Newenze tshinyi wewe mumone ne: udi muenzele muena Kristo nebe bibi? Yezu wakamba ne: “Paudi ufika ne mulambu webe ku tshioshelu, wewe muvuluke ne: muanenu udi nebe tshilumbu, ushiye mulambu webe kumpala kua tshioshelu. Ndaku wanji kulengejangana ne muanenu, pashishe ulue kufila mulambu webe.” (Matayi 5:23, 24) Udi utumikila mubelu eu paudi udianjila kupangadija bua kuya kumonangana ne muanenu. Ne tshipatshila kayi? Tshia “kulengejangana” anyi kuikala nende mu ditalala. Bua kuenza nanku, udi ne bua kuitaba muuvua mumutape ku muoyo, kubengi tshilema tshiebe to. Wewe muye kudiye ne lungenyi lua kupingaja ditalala ne kudilama, nudi pamuapa mua kujingulula tshivua tshikebeshe lutatu alu, kulombangana dilekela ne kufuilangana kabidi luse. Paudi uya bua kukeba ditalala, udi uleja mudi meji a muulu akulombola mu nsombelu webe.
“Kaena ne malu makole, mmadiakaje bua kutumikila”
12, 13. a) Tshiambilu kubenga ‘kuikala ne malu makole’ tshidi mu Yakobo 3:17 tshidi tshiumvuija tshinyi? b) Mmushindu kayi utudi mua kuleja ne: katuena ne malu makole?
12 “Kaena ne malu makole.” Kubenga kuikala ne malu makole kudi kumvuija tshinyi? Bilondeshile bamanyi ba malu a mu Bible, muaku wa tshiena Greke udibu benze nawu mudimu mu Yakobo 3:17 mmukole bua kuukudimuna. Bakudimunyi mbenze mudimu ne miaku bu mudi: “bupole,” “muoyo mule,” ne “kutabalela bakuabu.” Mu Bible wa Traduction du Monde nouveau wa références badi baleja mu note bilondeshile tshiena Greke diumvuija dia muaku eu ne: ‘kuitaba lungenyi lua bakuabu.’ Mmunyi mutudi mua kuleja ne: ngikadilu eu wa meji a muulu udi wenza mudimu mu nsombelu wetu?
13 Filipoyi 4:5 udi wamba ne: “Enzayi bua bantu bonso bamanye ne: kanuena bena malu makole.” Bible mikuabu idi yamba ne: ‘Bupole buenu bumanyishibue kudi bantu bonso.’ (MNZ) Tumanye ne: tshidi ne mushinga ki mmutudi tudimona to, kadi mmudi bakuabu batumona. Muntu udi kayi muena malu makole kena utamba kusuminyina bua balonde mukenji mu katoba ne mu katoba to, anyi ujinga anu bua benze malu adiye yeye musue to. Kadi mmusue kuteleja bakuabu padibi bikengela, witabaku tshidibu bajinga pabu. Udi kabidi ne bupole, kayi mushile malu mu malanda ende ne bakuabu. Bikala ngikadilu eu ne mushinga bua bena Kristo bonso, udi ne mushinga wa bungi bua bakulu mu bisumbu. Bupole budi bukoka bantu bakuabu kutudi, buvuija mukulu muntu wa kukuatshila mianda. (1 Tesalonika 2:7, 8) Nanku, mbimpe tuetu bonso kudikonka ne: ‘Ntuku mumanyike bu muntu udi utabalela bakuabu, udi ne muoyo mule ne mupole malu anyi?’
14. Ntshinyi tshidi mua kuleja ne: tudi ‘badiakaje bua kutumikila’?
14 “Mmadiakaje bua kutumikila.” Muaku wa mu tshiena Greke udibu bakudimune ne: ‘kudiakaja bua kutumikila,’ kawena muaba mukuabu mu mikanda yonso ya bena Kristo ivuabu bafunde mu tshiena Greke to. Bilondeshile mulongi mukuabu wa malu a mu Bible, “badi batamba kuenza nawu mudimu bua kuakula bua dîsu dikole dia busalayi.” Udi ne lungenyi lua muntu “udibu bitabijija malu lukasa” ne “ukokela.” Muntu udi meji a muulu alombola udi ukokela mu bulelela tshidi Bible wamba. Kena mumanyike bu muntu udi ulonda anu tshidi meji ende nansha padi bijadiki bionso bileja ne: udi mu tshilema to. Kadi udi pabuipi bua kushintuluka padibu bamuleja patoke ku diambuluisha dia Bible ne: lungenyi ludiye nalu ki nduimpe to, anyi ne: mmuangate dipangadika dibi. Ke muutu pebe mumanyike kudi bantu anyi?
“Mmuwule tente ne luse ne mamuma mimpe”
15. Luse ntshinyi? Bua tshinyi mbikumbane mudibu balutele pamue ne “mamuma mimpe” adi maleja mu Yakobo 3:17?
15 “Mmuwule tente ne luse ne mamuma mimpe.” * Luse ntshitupa tshia mushinga tshia meji a muulu, bualu badi bamba bua meji aa ne: “mmuwule tente ne luse.” Tumanye ne: badi batela “luse” ne “mamuma mimpe” kaba kamue. Mbikumbane nanku, bualu mu Bible luse lutu misangu ya bungi luleja diditatshisha bua bakuabu ne muoyo mujima; diumvuila bakuabu didi dimuenekela ku dibenzela malu a bungi ne luse. Mukanda mukuabu udi umvuija mudi luse luikale “kumvua bibi bua lutatu ludi nalu muntu mukuabu ne kukeba bua kuenza bualu kampanda bua kulujikija.” Nanku, meji a kudi Nzambi kaatu ne malu makole to, kaena abenga kutshiuka bakuabu anyi mikale anu a mu mutu tshianana to. Atu ne musangelu, asankisha bantu ne abumvuila. Mmushindu kayi utudi mua kuleja ne: tudi buwule tente ne luse?
16, 17. a) Pa kumbusha dinanga Nzambi, ntshinyi tshikuabu tshidi tshitusaka bua kuyisha lumu luimpe? Bua tshinyi? b) Mmu mishindu kayi mutudi mua kuleja ne: tudi buwule tente ne luse?
16 Bushuwa mushindu mulenga ngua kuyisha lumu luimpe lua Bukalenge bua Nzambi. Ntshinyi tshidi tshitusaka bua kuyisha? Tshia kumpala, bualu tudi banange Nzambi. Kadi tshikuabu tshidi tshitusaka, nduse lutudi tumvuila bakuabu. (Matayi 22:37-39) Bantu ba bungi lelu badi “batata, balekelela bu mikoko idi kayiyi ne mulami.” (Matayi 9:36) Mbabalengulule ne mbabafofomije mu nyuma kudi balami ba mikoko ba mu bitanda bia dishima. Nanku, ki mbamanye buludiki bua meji budi mu Dîyi dia Nzambi anyi mabenesha alua nawu Bukalenge bua Nzambi pa buloba ebu mu matuku makese emu to. Nunku, patudi tuelangana meji bua majinga a mu nyuma adi nawu bantu badi batunyunguluke, muoyo wetu wa luse udi utusaka bua kuenza tshionso tshidi tshikengela bua kubambila malu adi Yehowa mulongolole ne dinanga dionso.
17 Mmu mishindu kayi mikuabu mutudi mua kuleja ne: tudi buwule tente ne luse? Tuvuluke tshilejilu tshivua Yezu mufile tshia muena Samaleya wa luse uvua musangane mupitshi wa njila mukuabu uvuabu banyenge bivuaye nabi, mututa, mulale kumpenga kua njila. Muena Samaleya eu “uvua mumumvuile luse,” kusuikaye mputa ya muntu eu ne kumulama bimpe. (Luka 10:29-37) Tshilejilu etshi katshienaku tshileja ne: kumvuilangana luse kudi kulomba kabidi kuambuluisha bantu badi mu ntatu anyi? Bible udi utulomba bua ‘kuenzela bantu bonso malu mimpe, kadi kuenzela nangananga bana betu mu ditabuja.’ (Galatiya 6:10) Tukonkononayi imue nsombelu. Muena Kristo netu kampanda mukulakaje udi mua kuikala dijinga ne mushindu wa kufika mu bisangilu. Mukaji mukamba kansanga mu tshisumbu udi mua kuikala dijinga ne muntu udi mua kumulongoluela nzubu. (Yakobo 1:27) Muanetu kampanda mmutekete ku muoyo, udi mua kuikala dijinga ne ‘dîyi dia luse’ didi mua kumusankisha. (Nsumuinu 12:25) Patudi tuleja bantu luse mu mishindu ya nunku, tudi tuleja ne: meji a muulu adi atulombola mu nsombelu wetu.
“Kaena ne kansungasunga, kaena ne lubombo”
18. Meji a muulu wowu atulombola, ngenyi kayi itudi ne bua kudienzeja bua kumbusha mu mioyo yetu? Bua tshinyi?
18 “Kaena ne kansungasunga.” Meji a Nzambi kaena ne kansungasunga ka makoba ne lutambishi lua bisamba to. Meji a nunku wowu atulombola, tudi tudienzeja bua kumbusha lungenyi luonso lua kansungasunga mu mioyo yetu. (Yakobo 2:9) Katuena tuenzela bantu kampanda malu mimpe anu bua tulasa tudibu balonge, bubanji budibu nabu, anyi bua majitu adibu nawu mu tshisumbu; anyi katuena ne bua kupetula muena Kristo netu nansha umue, nansha yeye umueneka mushadile bikole. Bu mudi Yehowa munange muanetu wa mushindu eu, tuetu petu tudi ne bua kumunanga bikole.
19, 20. a) Muaku wa mu tshiena Greke udibu bakudimune ne: “muena lubombo” udi umvuija tshinyi? b) Mmushindu kayi utudi mua kuleja ‘dinanga dia bana betu kakuyi lubombo’? Bua tshinyi mbimpe kuenza nanku?
19 “Kaena ne lubombo.” Muaku wa mu tshiena Greke udibu bakudimune ne: “muena lubombo” udi mua kumvuija kabidi “muntu udi wangata muaba wa munayi kampanda mu filme anyi mu manaya.” Kale, banayi ba manaya ba bena Lomo ne bena Greke bavua bavuala bifuebe ku mêsu pavuabu banaya mu tshipalu. Nunku, muaku wa mu tshiena Greke udibu bakudimune ne: “muena lubombo” udi ukumbanyina muntu udi udingidija tshidiye anyi usokoka tshidiye. Mushindu wa meji a Nzambi eu udi ne bua kutuambuluisha bua kuakaja mushindu utudi tuenzela bena Kristo netu malu ne mutudi tubamona.
20 Mupostolo Petelo wakamona ne: ‘ditumikila dietu dia bulelela’ didi ne bua kutufikisha ku “dinanga dia bana betu kakuyi lubombo.” (1 Petelo 1:22) Bushuwa, dinanga ditudi nadi dia bana betu kadiena ne bua kuikala dia tshidingishilu to. Katuena tuvuala tshifuebe anyi tunaya muaba wa muntu kampanda mu manaya bua kudingakaja bakuabu to. Dinanga dietu bua bana betu didi ne bua kuikala dilelela didi difumina mu muoyo. Tuetu bikale nanku, bena Kristo netu nebatueyemene, bualu mudibu batumona amu ke mutudi. Bululame bua mushindu eu budi butunzuluila njila wa kuikala mu malanda mimpe ne bena Kristo netu ne butuambuluisha bua kukebesha lungenyi lua dieyemenangana mu tshisumbu.
“Ulame meji adi akukuatshisha”
21, 22. a) Ntshinyi tshivua tshipangishe Solomo bua kulama meji? b) Mmunyi mutudi mua kulama meji? Mmushindu kayi utuapeta masanka patudi tuenza nanku?
21 Meji a Nzambi ndipa dia kudi Yehowa, mbimpe kualama. Solomo wakamba ne: ‘Muananyi, ulame meji adi akukuatshisha ne bukole bua kupangadija malu.’ (Nsumuinu 3:21) Diakabi, Solomo muine wakapangila bua kuenza nanku. Uvua ne meji anu pavuaye utungunuka ne kutumikila. Ndekelu wa bionso, bakaji ba bungi ba bisamba bikuabu bavuaye musele bakapambula muoyo wende ku ntendelelu mulelela wa Yehowa. (1 Bakelenge 11:1-8) Bualu buvua bufikile Solomo budi buleja ne: dimanya didi dilua ne mushinga mukese patudi katuyi tuenza nadi mudimu mu mushindu muimpe.
22 Mmunyi mutudi mua kulama meji adi atukuatshisha? Pa kumbusha didibadila Bible pa tshibidilu ne mikanda yetu idi imumvuija idibu batupatuila kudi “Mupika wa lulamatu udi mudimuke,” tudi ne bua kudienzeja bua kutumikila malu atudi tulonga. (Matayi 24:45) Mbikumbane bua kutumikila tshidi meji a Nzambi atuambila. Kuenza nanku kudi kumvuija kupeta nsombelu muimpe mpindieu. Kudi kutuambuluisha bua ‘kukuata bikole ku muoyo wa bushuwa,’ mmumue ne: muoyo mu buloba bupiabupia bua Nzambi. (1 Timote 6:19) Kupita malu onso, kukeba meji a muulu kudi kutusemeja pabuipi menemene ne Yehowa Nzambi udi mpokolo wa meji onso.
^ tshik. 1 Bilondeshile 1 Bakelenge 3:16, bamamu babidi aba mbakaji ba masandi. Mukanda wa Étude perspicace des Écritures udi wamba ne: “Bamamu aba bavua pamuapa bakaji ba masandi kabiyi mu ngumvuilu wa ne: bavua badipana kudi balume bua kupeta dikuta to, kadi bavua bende masandi musangu kampanda; ne bavua mua kuikala bena Yuda anyi pamuapa ndelanganyi ya bantu ba bisamba bikuabu.”
^ tshik. 15 Bible mikuabu idi yamba muaba eu ne: “afuila bantu luse, enza malu mimpe mavule.”


c: text/html

text:
TSHIENA-BUALU TSHINENE | MMUNYI MUDI NZAMBI UMONA MVITA?
Muvua Nzambi umona mvita mu bikondo bia kale
Mu bikondo bia kale Bantu bavua bakengeshibua bikole. Bakalomba misangu ya bungi bua Nzambi abasungile, kadi kakuvua muntu nansha umue uvua mulue kubasungila to. Bantu aba bavua bena Isalele, tshisamba tshia Nzambi tshia mu bikondo bia kale. Bavua babakengesha kudi tshisamba tshia bena Ejipitu tshivua ne bukole bua bungi. (Ekesode 1:13, 14) Bena Isalele bakindila munda mua bidimu bia bungi bua Nzambi kujikija tshikisu tshia bena mu Ejipitu. Ndekelu wa bionso, dîba divua Nzambi mulongolole diakakumbana. (Ekesode 3:7-10) Bible udi uleja ne: Nzambi nkayende ke wakela bena Ejipitu mvita. Wakatondesha bena Ejipitu ne bipupu bilondangane, kubutulaye mukalenge wa Ejipitu ne tshiluilu tshiende mu Mbuu Mukunze. (Musambu 136:15) Yehowa Nzambi wakaleja muvuaye ‘muena mvita’ pakaluilaye bantu bende mvita.—Ekesode 15:3, 4.
Bu muvua Nzambi nkayende muele bena Ejipitu mvita, bidi bimueneka ne: katu anu ubenga mvita yonso to. Mu bikondo kampanda, wakanyishila tshisamba tshiende tshia Isalele bua kuluangana. Tshilejilu, wakabambila bua kuluangana ne bena Kanana bavua bantu babi menemene. (Dutelonome 9:5; 20:17, 18) Wakambila Davidi Mukalenge wa Isalele bua kuluangana ne bena Peleshete bavua babatatshisha. Nzambi wakapesha Davidi too ne mayele a kuluangana nawu avua mabafikishe ku ditshimuna.—2 Samuele 5:17-25.
Miyuki ya mu Bible eyi idi ileja ne: pavua amue malu mabi ne tshikisu bitekesha bena Isalele, Nzambi uvua witaba mvita bua kukuba tshisamba tshiende ne kulama ntendelelu mulelela. Kadi tumonayi malu manene asatu adi atangila mvita ivua Nzambi wanyisha eyi:
NZAMBI NKAYENDE KE UVUA USUNGULA BAVUA NE BUA KULUANGANA MVITA. Musangu mukuabu, Nzambi wakambila bena Isalele ne: ‘Kanuena ne bua kuluangana mvita eyi.’ Bua tshinyi? Nzambi nkayende ke uvua ne bua kubaluangenayi. (2 Kulondolola 20:17; 32:7, 8) Wakenza nunku misangu ya bungi, bu mudi mu tshikondo tshidibu baleje kuulu eku. Mu bikondo bikuabu, Nzambi wakalomba tshisamba tshiende tshia Isalele wa kale bua kuluangana mvita ivuaye muanyishe, bu mudi eyi ivua itangila dikuba ne dilama Buloba Bulaya.—Dutelonome 7:1, 2; Yoshua 10:40.
NZAMBI NKAYENDE KE UVUA USUNGULA DÎBA DIVUA MVITA EYI NE BUA KUTUADIJA. Bantu ba Nzambi bavua ne bua kuindila ne lutulu luonso tshikondo tshivua Nzambi musungule bua kuluangana ne bantu babi bavua babanyunguluke. Kabavua mua kutuadija mvita ayi mu bobu nkayabu to, bavua ne bua kuindila too ne pavua dîba dikumbana. Pavuabu badienzela malu, Nzambi kavua ubatangila kabidi to. Bible udi uleja ne: Pavua bena Isalele baluangana mvita ivua Nzambi kayi mubanyishile, bavua misangu yonso bapeta bipeta bibi. *
NZAMBI KATU USANKA BUA LUFU LUA BANTU, NANSHA LUA BANTU BABI. Muoyo mmufumine kudi Yehowa Nzambi ne yeye ke udi mufuke bantu. (Musambu 36:9) Nunku, ki mmusue kumona bantu bafua to. Diakabi, kudi bantu babi badi bela meji a kukengesha bantu bashipa too ne bukuabu. (Musambu 37:12, 14) Bua kulekesha malu mabi a nunku, Nzambi uvua wanyisha imue misangu bua baluishe bantu babi abu. Kabidi, mu bungi bua bidimu bionso bivuaye muanyishile bena Isalele bua kuluangana mvita ya nunku, Nzambi uvua anu “muule tente ne luse” ne ‘kayi ukuata tshiji lubilu’ kumpala kua baluishi ba bena Isalele. (Musambu 86:15) Tshilejilu, uvua muambe ne: kumpala kua bena Isalele kuluanganabu ne bena mu tshimenga kampanda, bavua ne bua kuanji ‘kubaleja ditalala’ bua kushila benamu mpunga wa kushintuluka ne kuepuka mvita. (Dutelonome 20:10-13) Mu mushindu eu, Nzambi uvua uleja ne: kavua ‘usanka bua lufu lua muntu mubi, kadi uvua ne disanka bua muntu mubi umuke mu njila wende mubi bua ikale ne muoyo.’—Yehezekele 33:11, 14-16. *
Katshia anu ku ntuadijilu, tudi bamone ne: mu bikondo bia kale, Nzambi uvua umona mvita bu mushindu mujalame wa kumbusha tshikisu ne malu mabi a mishindu yonso. Kadi Nzambi ke uvua wamba dîba ne bantu bavua ne bua kuluangana mvita eyi, ki mbantu to. Nzambi uvuaku ulekela mvita eyi anu bua kuela mashi a bantu panshi anyi? Kabiena nanku to. Mmukine tshikisu. (Musambu 11:5) Nzambi ukavuaku mushintulule muvuaye umona mvita mu tshikondo tshivua Muanende Yezu Kristo mutuadije mudimu wende wa diyisha mu bidimu lukama bia kumpala anyi?
^ tshik. 7 Tshilejilu, musangu mukuabu, bavua batshimune bena Isalele pavuabu baye kuluangana ne bena Amaleka ne bena Kanana, pabi Nzambi kavua mubanyishile bua kuenza nanku to. (Nomba 14:41-45) Bidimu bia bungi pashishe, Yoshiya mukalenge uvua ne lulamatu wakaluangana mvita Nzambi kayi mumuanyishile, bualu ebu buakamufikisha ku lufu.—2 Kulondolola 35:20-24.
^ tshik. 8 Bena Isalele kabavua baleje bena Kanana ditalala kumpala kua kuluangana nabu mvita to. Bua tshinyi? Bualu Nzambi uvua mushile bena Kanana bidimu 400 bua balekele malu abu mabi. Pakalua bena Isalele kuluangana nabu mvita, bena Kanana mu tshibungi kabavua balekele malu abu mabi to. (Genese 15:13-16) Nunku, bavua ne bua kubabutula butubutu. Kadi, bena Kanana bavua bashintuluke bakapanda.—Yoshua 6:25; 9:3-27.

robotstxt: allowed

filter: keep


text: Tags:Full Video Song Songs.pk HD MP4 Nkela ya ngani a violé muana batu 3GP Download , Nkela ya ngani a violé muana batu Wapwon , Mirchifun.com , Nkela ya ngani a violé muana batu Wapmon , sabwap , Nkela ya ngani a violé muana batu Pagalworld , Nkela ya ngani a violé muana batu Youtube Download ,Nkela ya ngani a violé muana batu Freshmaza Videos download , Nkela ya ngani a violé muana batu Wapking 3gp,avi,mp4 ,Mirchifun.guru , Mirchiking.com, Nkela ya ngani a violé muana batu free video songs, Nkela ya ngani a violé muana batu Djmaza high quality videos, Nkela ya ngani a violé muana batu Songspk hd mp4 videos, Nkela ya ngani a violé muana batu Videoming free download videos , .


text:
TSHIENA-BUALU TSHINENE UDI MUA KUSEMENA PABUIPI NE NZAMBI
Kakuena nsombelu mutambe buimpe mupite eu
Ntshinyi tshiudi mua kuenza bua kusemena pabuipi ne Nzambi? Tudi bakonkonone malu adi alonda aa audi mua kukumbaja bua kuikala mu malanda mimpe nende:
Kumanya dîna dia Nzambi, Yehowa ne kuditela.
Kuikala kuyukila nende mu disambila ne dilonga Bible Dîyi diende.
Kutungunuka ne kuenza malu adi asankisha Yehowa.
Wewe wenza malu aa, udiku mua kuamba ne: udi wenza tshidi tshikengela bua kusemena pabuipi ne Nzambi anyi? Kudiku bualu buudi umona ne: udi mua kuakaja anyi? Kakuyi mpata bidi bikengela kudienzeja, kadi tangila bipeta biudi mua kupatula.
Semena pabuipi ne Nzambi pakutela dîna diende, kumusambila, kulonga Dîyi diende ne kuenza malu adi amusankisha
Jennifer wa mu ditunga dia États-Unis udi wamba ne: “kudienzeja bua kukolesha malanda ne Nzambi kudi ne mushinga wa bungi. Malanda aa adi ambuluisha muntu bua kueyemena Nzambi bikole, kumanya bimpe menemene bumuntu buende ne ndekelu wa bionso, kumunanga bikole. Kakuena nsombelu mutambe buimpe mupite eu!”
Wewe musue kuikala mu malanda mimpe ne Nzambi, Bantemu ba Yehowa nebikale ne disanka dia kukuambuluisha. Badi mua kudilongolola bua kulonga nebe Bible kuyi ufuta makuta. Tudi kabidi tukubikila bua kubuela mu bisangilu bietu bia malu a mu Bible mu Nzubu wa Bukalenge wa muaba uudi, neusanke bikole bua kudisangisha ne bantu badi bangata malanda abu ne Nzambi ne mushinga. * Paudi wenza nunku, neudiumvue pebe anu bu mufundi wa misambu wakamba ne: “Kundi meme, kusemena pabuipi ne Nzambi nkuimpe buanyi meme.”—Musambu 73:28.
^ tshik. 9 Bua kulomba dilonga dia Bible anyi kumanya muaba udi Nzubu wa Bukalenge wa muaba uudi, bu wewe musue, yukila ne muntu udi mukupeshe mukanda eu anyi buele mu site wetu wa ku Enternete eu: www.jw.org, Tangila muinshi mua katshiena-bualu aka: TUPETE kadi kuinshi kua dibeji.


text: 2 Mpindieu Naomi uvua ne mulela wa ku luseke lua ba bayende uvua ne bubanji bua bungi menemene; dîna diende divua Boaza,+ ne uvua wa mu dîku dia ba Elimeleke.2 Luta muena Moaba wakambila Naomi ne: “Anyisha nye koku mu madimi bua kupumbulula+ miepu ya ntete panyima pa muntu yonso wantangila ne dianyisha.” Ke Naomi kumuambila ne: “Ndaku, muananyi wa bakaji.”3 Nunku wakaya, kutuadijaye kupumbulula mu budimi panyima pa banowi. Wakafika mu tshitupa tshia buloba tshia Boaza+ wa mu dîku dia ba Elimeleke+ ku mpukapuka.4 Dîba adi Boaza wakafika, ufuma ku Beteleheme, kuambilaye banowi ne: “Yehowa ikale nenu.” Bobu kumuandamuna ne: “Yehowa akubeneshe.”5 Ke Boaza kuebeja nsongalume uvua utangila banowi ne: “Nsongakaji eu ngua nganyi?”6 Nsongalume uvua utangila banowi wakandamuna ne: “Nsongakaji eu mmuena Moaba+ uvua mulue ne Naomi pavuaye mualukile ufuma mu mpata ya Moaba.+7 Uvua mulombe ne: ‘Ndi mua kupumbulula+ koku mu miepu* ya ntete idi mikosa idi banowi bashiya panyima ne kuyisangisha anyi?’ Uvua anu kuulu katshia walua mu dinda too ne mpindieu udiye musombe bua kuikisha katupa mu mutanda.”8 Nunku Boaza wakambila Luta ne: “Teleja, muananyi wa bakaji: kuyi mu budimi bukuabu bua kupumbulula to, ne kuyi muaba mukuabu to; shala pabuipi ne bansongakaji badi bangenzela mudimu.+9 Mêsu ebe ikale mu budimi budibu banowa, ne uye nabu. Ndi mutumine bansongalume dîyi bua kabakulengi* to. Wewe mumvue nyota, uye muaba udi milondo ya mâyi, unue mâyi adi bansongalume basune.”10 Pakumvuaye nanku, wakatua mpala wende panshi, kumuinaminaye, kumuambilaye ne: “Mmunyi mundi mukulengelele, ne bua tshinyi udi muntuishile mêsu, panyi meme muikale muntu wa ku babende?”+11 Boaza wakamuandamuna ne: “Mbangambile bionso biudi muenzele mamuebe muenu katshia bayebe wafua, ne muudi mushiye tatuebe ne mamuebe ne buloba bua balela bebe bua kulua mu tshisamba tshiuvua kuyi mumanye kumpala.+12 Yehowa akufutaku bua biudi muenze,+ ne upetaku difutu dikumbane* dia kudi Yehowa Nzambi wa Isalele, uudi mulue kusokoma muinshi mua mapuapua ende.”+13 Ke yeye kuamba ne: “Nkulengelele koku mukalenge wanyi, bualu udi munsambe ne mukoleshe muena mudimu webe ku muoyo,* nansha mundi tshiyi umue wa ku bena mudimu bebe.”14 Dîba dia kudia, Boaza wakamuambila ne: “Luaku udie koku diampa ne washile tshipese tshiebe tshia diampa mu mvinyo wa buanji.” Nunku wakasomba ku luseke lua banowi. Ke yeye kumupesha ntete mikanga, yeye kudia, kukuta, kushiyaye ne bikuabu.15 Pakajukaye bua kupumbulula,+ Boaza wakatumina bansongalume bavua bamuenzela mudimu dîyi ne: “Mulekelayi apumbulule too ne mu miepu* ya ntete idi mikosa, kanumukengeshi to.+16 Nudi kabidi ne bua kumupuluila ndambu wa miepu ya ntete mu bisumbu binukadi basuike, kuyishiya panyima bua alue kuyipumbulula, ne kanuambi bualu bua kumukandika to.”17 Nunku wakatungunuka ne kupumbulula mu budimi abu too ne ku dilolo.+ Pavuaye mushipule bivuaye mupumbulule, wakapeta orje bungi butue ku efa* mujima.18 Pashishe wakangata ntete ayi, kuyaye mu tshimenga, ne mamuende muenu wakamona bivuaye mupumbulule. Luta wakapatula kabidi biakudia bivua bishale+ pavuaye mudie mukute, kubipeshaye mamuende muenu.19 Pashishe mamuende muenu wakamuambila ne: “Lelu uvua mupumbulule kuepi? Uvua muenze mudimu kuepi? Muntu uvua mukutuishile mêsu abeneshibue.”+ Nunku wakambila mamuende muenu bua muena budimi muvuaye muenzele mudimu ne: “Dîna dia muena budimi mumvua muenzele mudimu lelu m’Boaza.”20 Ke Naomi kuambila mukaji wa muanende ne: “Yehowa, udi kayi mupange kuleja dinanga diende dia lulamatu kudi badi ne muoyo ne badi bafue,+ amubeneshe.” Naomi wakamba kabidi ne: “Muntu au mmulela wetu.+ Yeye ngumue wa ku bantu badi mua kutukuula.”*+21 Pashishe Luta muena Moaba wakamba ne: “Yeye mmungambile kabidi ne: ‘Shala pabuipi ne bansonga badi bangenzela mudimu too ne padibu bajikija kunowa bintu bianyi bionso.’”+22 Naomi wakambila Luta mukaji wa muanende ne: “Muananyi wa bakaji, mbimpe bua uye ne bansongakaji badi bamuenzela mudimu pamutu pa bobu kukutatshisha mu budimi bukuabu.”23 Nunku wakashala pabuipi ne bansongakaji bavua benzela Boaza mudimu, kupumbululaye too ne pakajika dinowa dia orje+ ne dinowa dia blé. Uvua anu musombele kua mamuende muenu.+


text:
DILONGESHA DIA 6
Bafue badi mua kupeta kabidi muoyo anyi?
1. Mbualu kayi buimpe butudi batekemene bua bantu batudi bafuishe?
Yezu uvua ne mulunda wende uvua musombele pabuipi ne Yelushalema, mu musoko wa Betaniya; diende divua Lazalo. Mulunda wende eu wakafua. Yezu wakalua kufika ku Betaniya, Lazalo mumane kufua kukavua matuku anayi. Ke Yezu kuyaye ku lukita ne Mâta ne Mariya (bayayende ba Lazalo). Katantshi kakese, bantu ba bungi kufika pabu ku lukita aku. Mpindieu, Yezu kubishaye Lazalo ku lufu. Udi mua kumvua muvua Mâta ne Mariya basanke anyi?
Mâta ukavua mumanye ne: bafue nebabike. Uvua mumanye ne: Yehowa neabishe bafue bua bikale kabidi ne muoyo pa buloba.
2. Tshitu tshienzekela muntu padiye ufua ntshinyi?
Nzambi wakenza bantu ne buloba. (Genese 2:7; 3:19) Tuetu bantu katuena bifukibua bia mubidi wa nyuma, bidi bivuale mubidi wa mashi ne mâyi to. Tudi bifukibua bidi ne mashi ne mâyi. Kakuena tshitupa tshietu kampanda tshitu tshishala ne muoyo patudi tufua to. Patudi tufua, buongo buetu budi bufua pabu, meji atudi tuela adi ajimina. Ke bualu kayi, pakabika Lazalo ku lufu, kavua muambe bualu nansha bumue bua ku bafue to, bualu bafue kabatu bamanye bualu nansha bumue to.
Nzambi utuku ukengesha bantu mu kapia padibu bafua anyi? Bu mudi Bible uleja patoke ne: bafue ki mbamanye bualu nansha bumue, dilongesha dia iferno wa kapia ndia dishima, didi dipendesha Nzambi. Kukengesha bantu mu kapia mbualu butu butonda Nzambi bikole.
3. Tudiku mua kuyukila ne bafue anyi?
Bafue kabena mua kuakula anyi kumvua to. (Musambu 115:17) Bamue banjelu batu bantu babi, batu bababikila ne: bademon. Bademon aba batu bayukila ne bantu, batu benza bua bantu bele meji ne: badibu bayukila nabu mbantu bakadi bafue anyi mbakishi. (2 Petelo 2:4) Yehowa mmukandike bantu bua kukeba bua kuyukila ne bafue.
4. Mbanganyi babishabu ku lufu?
Bantu ba bungi badi bafue nebabike bua kuikala ne muoyo pa buloba. Nansha bamue bantu bavua benze malu mabi bua muvuabu kabayi bamanye Nzambi, nebabishibue pabu.
Bantu babishabu ku lufu nebalonge bulelela bua malu a Nzambi, bamue nebaleje mudibu bitabuje Yezu pikalabu bamutumikila. (Buakabuluibua 20:
5. Dibika dia bantu ku lufu didi ditulongesha tshinyi bua Yehowa?
Tudi batekemene ne: bantu nebabike ku lufu bualu Nzambi uvua mutume Muanende bua kutufuila. Nunku, dibika dia bantu ku lufu didi dituleja dinanga ne muoyo muimpe wa Yehowa. Pabika bantu ku lufu, wewe newanji kukeba nganyi?


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda muisatu wa Yone
1:1-14
-
Dielangana muoyo ne disambila (1-4)
-
Diela Gayo kalumbandi (5-8)
-
Diotelefe mmusue malu manene (9, 10)
-
Badi bakula bimpe bua Demetelio (11, 12)
-
Didilongolola bua kuya kudibu ne dibatumina muoyo (13, 14)
1 Meme, muntu mukulumpe, kudi Gayo, munanga, undi munange bushuwa.
2 Munanga, ndi nsambila bua mu malu onso utungunuke ne kuya kumpala ne kuikala ne bukole bua mubidi, anu bu muudi uya kumpala mpindieu.
3 Bualu mvua musanke bikole menemene pavua bana betu balue ne bajadike bua bulelela buudi mulamate, bu muudi utungunuka ne kuenda mu bulelela.+
4 Tshiena ne disanka dinene kupita edi: bua meme kumvua ne: bana banyi badi batungunuka ne kuenda mu bulelela.+
5 Munanga, udi uleja lulamatu luebe mu malu audi wenzela bana betu, nansha mudibu benyi kuudi.+
6 Mbafile bujadiki bua bualu bua dinanga diebe kumpala kua tshisumbu. Ubatume koku mu njila wabu mu mushindu udi muakanyine Nzambi.+
7 Bualu bavua bapatuke bua dîna diende, kabayi bangate tshintu nansha tshimue+ kudi bantu ba bisamba.
8 Nunku tuetu tudi benzejibue bua kuakidila bantu ba mushindu eu,+ bua tulue benzejanganyi ba mudimu mu bulelela.+
9 Mvua mufundile tshisumbu bualu kampanda, kadi Diotelefe, udi musue kuangata muaba wa kumpala munkatshi muabu,+ kena witaba bualu nansha bumue bua kutudi ne kanemu.+
10 Ke bualu kayi meme mulue, nendeje malu adiye wenza, mudiye utangalaja ngumu mibi bua bualu buetu.+ Ki mmushikidile anu apu to, udi ubenga kuakidila bana betu+ ne kanemu; ne bantu badi basue kubakidila, udi ukeba kubapangisha ne kubipata mu tshisumbu.
11 Munanga, kuidikiji malu mabi, kadi idikija malu mimpe.+ Muntu udi wenza malu mimpe mmufumine kudi Nzambi.+ Muntu udi wenza malu mabi ki mmuanji kumona Nzambi to.+
12 Buonso buabu mbakule bimpe bua Demetelio ne bulelela buine mbujadike bualu ebu. Mu bulelela, tuetu petu tudi tujadika bualu buende, ne nudi bamanye ne: bujadiki butudi tufila mbulelela.
13 Mvua ne malu a bungi a kukufundila, kadi tshiena musue kutungunuka ne kukufundila ne mutshi wa mukanda ne mâyi a mukanda to.
14 Kadi ndi mutekemene bua kukumona mu tshitupa tshîpi emu, ne netuyukile mpala ne mpala.
Ditalala dikale nebe.
Balunda badi bakutumina muoyo. Ngelela balunda muoyo, muntu yonso mu dîna diende.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
3 Yone 1
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Dinanga nngikadilu wa mushinga mukole
NYUMA wakasaka mupostolo Paulo bua kufunda bua ngikadilu tshitema idi muntu upeta ku bukole bua nyuma muimpe. (Gal. 5:22, 23) Wakaleja mudi ngikadilu milenga eyi yenza tshintu tshimue tshitudi tubikila ne: “dimuma dia nyuma.” * Dimuma edi didi dileja “bumuntu bupiabupia.” (Kolos. 3:10) Anu mudi mutshi mua kukuama bimuma padibu bawutabalela bimpe, ke mudi muntu mua kuleja dimuma dia nyuma padi nyuma muimpe wenza mudimu bipepele mu nsombelu wende kakuyi tshipumbishi.—Mis. 1:1-3.
Ngikadilu wa kumpala wa dimuma dia nyuma udi Paulo utela nngikadilu wa mushinga mukole wa dinanga. Mmushinga kayi udi nawu dinanga? Paulo wakamba ne: yeye kayi ne dinanga, uvua “tshianana.” (1 Kol. 13:2) Kadi, dinanga ntshinyi? Mmunyi mutudi mua kupeta ngikadilu eu ne kumuleja dituku dionso?
MUSHINDU WA KULEJA DINANGA
Nansha mudi miaku kayiyi mua kumvuija bipepele ngikadilu wa dinanga, Bible udi uleja mushindu wa kudileja. Tshilejilu, tudi tubala ne: dinanga didi ne “lutulu ne buimpe.” Didi kabidi “disanka ne bulelela,” ne didi “dikolesha muoyo mu malu onso, ditabuja malu onso, ditekemena malu onso, ditantamena malu onso.” Dinanga didi kabidi dikonga kudiumvua mukokibue kudi bantu bakuabu ne kubatabalela ne muoyo mujima, ne kabidi kubalamata bikole. Ku lukuabu luseke, dipangila dinanga didi dimuenekela ku mukawu, lutambishi, bikadilu bibi, budinangi, ne dilaminangana munda, mmumue ne: dibenga kufuilangana luse. Bishilangane ne ngikadilu mibi idi kayiyi ne mushinga eyi, dinanga ditudi tujinga bua kuikala nadi “kadiena didikebela anu masanka adi” to.—1 Kol. 13:4-8.
TSHILEJILU TSHIA DINANGA TSHIA YEHOWA NE YEZU
“Nzambi udi dinanga.” Mu bulelela, Yehowa ke dinanga dine. (1 Yone 4:8) Midimu yende yonso ne bienzedi biende bidi bijadika dinanga diende. Tshienzedi tshitambe bunene tshia dinanga tshidiye muenzele bantu nkutuma Yezu bua kukenga ne kutufuila. Mupostolo Yone wakamba ne: “Mu bualu ebu, dinanga dia Nzambi diakamueneka bua bualu buetu, bualu Nzambi wakatuma Muanende mulela umuepele pa buloba bua tupete muoyo ku butuangaji buende. Dinanga mu bualu ebu didi ne: tuetu katuvua banange Nzambi, kadi yeye wakatunanga, kutumaye Muanende bu mulambu wa kubuikidila nawu mibi yetu.” (1 Yone 4:9, 10) Bua dinanga dia Nzambi, tudi mua kufuidibua luse bua mpekatu yetu ne kupeta ditekemena ne muoyo.
Yezu wakaleja muvuaye munange bantu pakitabaye bua kukumbaja disua dia Nzambi. Paulo wakafunda ne: “[Yezu] udi wamba . . . ne: ‘Tangila! Ndi mulue bua kuenza disua diebe.’ . . . Ku diambuluisha dia ‘disua’ edi, tudi bavuijibue ba tshijila ku difidibua dia mubidi wa Yezu Kristo musangu umue bua kashidi.” (Eb. 10:9, 10) Kakuena muntu udi mua kuleja dinanga ditambe bunene dia buena edi to. Yezu wakamba ne: “Kakuena muntu udi ne dinanga dipite edi: dia muntu ufila muoyo wende bua balunda bende.” (Yone 15:13) Tuetu bantu bapange bupuangane tudiku mua kuidikija dinanga didi Yehowa ne Yezu batuleje anyi? Eyowa! Tukonkononayi mutudi mua kuenza nunku.
“NUTUNGUNUKE NE KUENDA MU DINANGA”
Paulo udi utukankamija ne: “Nulue bidikiji ba Nzambi bu bana bende bananga; nutungunuke ne kuenda mu dinanga anu bu muvua Kristo pende mununange ne mudifile bua bualu buenu.” (Ef. 5:1, 2) Tudi ‘tutungunuka ne kuenda mu dinanga’ patudi tuleja ngikadilu eu mu malu onso a mu nsombelu wetu. Tudi tuleja dinanga dia nunku mu bienzedi, kadi ki nganu mu mêyi to. Yone wakafunda ne: “Bana banyi bakese, katuena ne bua kunangangana anu ne mêyi anyi ne mukana patupu, kadi tunangangane mu bienzedi ne mu bulelela.” (1 Yone 3:18) Tshilejilu, tuetu tuenda bilondeshile dinanga dia Nzambi ne dia muinetu, neditusake bua kuyisha bakuabu ‘lumu luimpe lua Bukalenge.’ (Mat. 24:14; Luka 10:27) Tudi kabidi tuenda mu dinanga patudi ne lutulu, bulenga, ne tufuilangana luse. Ke bualu kayi, Bible udi utubela ne: “Anu bu mudi Yehowa munufuile luse ne muoyo mujima, nudi ne bua kuenza penu nanku.”—Kolos. 3:13.
Kadi katuena ne bua kubuejakaja dinanga dilelela dia mushindu eu ne dinanga dinekesha to. Tshilejilu, bua kupuwisha muana udi udila, muledi udi ne dinanga dinekesha udi mua kupesha muana eu tshintu tshionso tshidiye ulomba nansha tshidi katshiyi tshikumbane. Kadi muledi udi bulelela munange muanende neikale ne dîsu dikole padibi bikengela. Bia muomumue, Nzambi udi dinanga, kadi “Yehowa udi unyoka muntu udiye munange.” (Eb. 12:6) Patudi tuenda mu dinanga, netufile dinyoka didi dikumbane padibi bikengedibua. (Nsu. 3:11, 12) Bushuwa, patudi tuenza nunku tudi ne bua kuvuluka ne: tuetu petu tudi bena mpekatu ne tutu tukeba kuenza malu adi kaayi aleja dinanga. Nanku, kudi malu adi atulomba tuetu bonso bua kuakaja mushindu wetu wa kulejangana dinanga. Mmunyi mutudi mua kuenza nunku? Tukonkononayi mishindu isatu.
MMUSHINDU KAYI UUDI MUA KUPETA DINANGA?
Tshia kumpala, lomba Nzambi nyuma wende wakuambuluisha bua kuikala ne dinanga. Yezu wakamba ne: Yehowa udi upesha “badi bamulomba nyuma muimpe.” (Luka 11:13) Tuetu basambile, balombe nyuma muimpe ne badienzeje bua ‘kutungunuka ne kuenda mu diumvuangana ne nyuma,’ bienzedi bietu nebitambe kuleja dinanga. (Gal. 5:16) Tshilejilu, wewe muikale mukulu mu tshisumbu tshia bena Kristo, udi mua kulomba nyuma muimpe bua akuambuluishe bua kupesha bakuabu mibelu ya mu Mifundu ne dinanga. Anyi biwikala muledi, udi mua kulomba bua nyuma wa Nzambi akuambuluishe bua kunyoki bana bebe ne tshiji to, kadi bua ubanyoke ne dinanga.
Tshibidi, elangana meji a muvua Yezu muleje dinanga nansha pavuabu bamuyobola. (1 Pet. 2:21, 23) Bidi mua kutulomba bua kuelangana meji a tshilejilu tshia Kristo nangananga padibu batufiikishe munda anyi batuenzele malu adi kaayi makane to. Bikondo bia nunku, lukonko luimpe lua kudiela ludi ne: ‘Yezu uvua mua kuenza tshinyi?’ Muanetu wa bakaji mukuabu diende Leigh, wakamona ne: didiela lukonko elu divua dimuambuluishe bua kuela meji kumpala kua kuenza bualu. Udi ulonda ne: “Musangu mukuabu, muena mudimu netu mukuabu wakatumina balunda banyi ba ku mudimu mesaje ku Enternete wakula bibi buanyi meme ne bua mudimu umvua ngenza. Bualu ebu buakansama ku muoyo bikole. Kadi ngakalua kudiebeja ne: ‘Mmunyi mundi mua kuidikija Yezu mu dienzela dia muntu eu malu?’ Meme mumane kuelangana meji a tshivua Yezu mua kuikala muenze, ngakangata dipangadika dia kulekela bualu ebu ne kubenga kubuvuija tshilumbu. Pakapita matuku, ngakamanya ne: muena mudimu netu eu uvua ne disama dikole ne uvua ne malu a bungi avua mamushiye kabungama. Ngakadiambila ne: pamuapa bidiye mufunde ebi ki mmubifunde mu yeye to. Kuelangana meji a tshilejilu tshia Yezu tshia dilejangana dinanga nansha pavuabu bamuyobola kuakangambuluisha bua kuleja muena mudimu netu eu dinanga dia muomumue.” Eyowa, tuetu bidikije Yezu, netuikale tuenza malu ne dinanga misangu yonso.
Tshisatu, keba bua kuikala ne lungenyi lua dinanga dia kudifila bua bakuabu, didi tshimanyinu tshia bena Kristo balelela. (Yone 13:34, 35) Bua bualu ebu, Mifundu idi itulomba bua kuikala ne “meji” a muomumue ne avua nawu Yezu. Pavuaye mumbuke mu diulu, “wakadivuija tshianana” bua bualu buetu, “too ne ku lufu.” (Filip. 2:5-8) Patudi tuidikija dinanga diende dia kudifila bua bakuabu, mushindu utuikala tuela meji ne tudiumvua newikale anu bu wa Kristo, ne nebitusake bua kuteka majinga a bakuabu kumpala kua etu. Mmasanka kayi makuabu adi muntu upeta padiye ne dinanga?
MASANKA ATUDI TUPETA PATUDI NE DINANGA
Patudi tulejangana dinanga, tudi tupeta masanka bunyi tshianana. Tukonkononayi bilejilu bibidi ebi:
DÎKU DIETU DIA BENA KRISTO DIA PA BULOBA BUJIMA: Bu mutudi banangangane, tudi bamanye ne: nansha tuetu baye mu tshisumbu tshia muaba kayi pa buloba ebu, nebatuakidile bimpe kudi bana betu ba balume ne ba bakaji. Ndisankapu kayi dia kuikala munangibue kudi ‘tshisumbu tshijima tshia bana betu badi pa buloba’! (1 Pet. 5:9) Mmuaba kayi mukuabu uudi mua kupeta dinanga dia mushindu eu pa kumbusha munkatshi mua bantu ba Nzambi?
DITALALA: ‘Dilekelelangana bilema mu dinanga’ didi dituambuluisha bua kuikala mu “tshisuikidi tshia ditalala.” (Ef. 4:2, 3) Tudi tupeta ditalala edi mu bisangilu bietu bia tshisumbu, mu mpuilu ne mu mpungilu. Kuenaku witaba ne: lungenyi lua ditalala elu ludi bulelela lua pa bualu mu buloba ebu budi bupanduluke lelu anyi? (Mis. 119:165; Yesh. 54:13) Patudi tukeba ditalala pankatshi petu ne bantu bakuabu, tudi tuleja buondoke bua dinanga ditudi babanange nadi didi disankisha Tatu wetu wa mu diulu.—Mis. 133:1-3; Mat. 5:9.
“DINANGA DIDI DIKOLESHA”
Paulo wakafunda ne: “Dinanga didi dikolesha.” (1 Kol. 8:1) Mmunyi mudi dinanga dikolesha? Mu nshapita wa 13 wa mukanda uvua Paulo mutumine bena Kolinto, (mu tshidibu babikila ne: “Musambu wa Dinanga”) udi umvuija mudi dinanga dikolesha. Bumue bualu budi ne: didi dikeba diakalenga dia bakuabu. (1 Kol. 10:24; 13:5) Bualu bukuabu, bu mutu dinanga diela meji, ditabalelangana, dikale ne lutulu ne bulenga, ditu dienza bua mêku ikale ne dinanga ne bisumbu bikale mu buobumue.—Kolos. 3:14.
Dinanga ditudi nadi bua Nzambi ke didi ne mushinga wa bungi ne didi ditamba kukolesha kupita mishindu mikuabu ya dinanga. Dinanga dia nunku didi disangisha bantu ba miaba yonso, ba makoba onso, ne ba miakulu yonso mu tshisumbu tshia disanka bua kuenzela Yehowa mudimu ‘diapa dionso muinshi mua bujitu.’ (Sef. 3:9) Tudisuikayi bua kuikala ne ngikadilu eu wa mushinga mukole wa dimuma dia nyuma muimpe wa Nzambi dituku dionso.
^ tshik. 2 Etshi ntshitupa tshia kumpala tshia ku bitupa tshitema bia tshiena-bualu tshidi tshiakula bua ngikadilu yonso wa dimuma dia nyuma.


text:
NSHAPITA WA 133
Badi balongolola mubidi wa Yezu ne bawujiika
MATAYI 27:57–28:2 MÂKO 15:42–16:4 LUKA 23:50–24:3 YONE 19:31–20:1
BADI BATULULA MUBIDI WA YEZU KU MUTSHI
BADI BALONGOLOLA MUBIDI BUA KUWUJIIKA
BANTU BAKAJI BADI BASANGANA MU LUKITA MUTUPU
Tukadi mu mapingaja mu ditanu dia 14 ngondo wa Nisana, ne dîba dikadi dienda diya. Padi dîba dibuela, Nsabatu wa dia 15 ngondo wa Nisana uvua ne bua kutuadija. Yezu ukavua mufue, kadi bivi babidi bavua ku luseke luende batshivua bobu ne muoyo. Bilondeshile Mikenji, bitalu ‘kabivua ne bua kushala butuku bujima ku mutshi to,’ kadi bavua ne bua kubijiika anu “dituku adi.”—Dutelonome 21:22, 23.
Bualu bukuabu, bavua babikila mapingaja a mu Ditanu ne: Dilongolola, bualu bantu bavua balongolola biakudia ne bajikija midimu mikuabu yonso ivua ikengela ne: ijike kumpala kua Nsabatu. Pavua dîba dibuela, Nsabatu “munene” uvua ne bua kutuadija. (Yone 19:31) Bivua nanku bualu dituku dia 15 ngondo wa Nisana divua ne bua kuikala dituku dia kumpala dia matuku muanda mutekete a Tshibilu tshia mampa kaayi mela luevene, dituku dia kumpala adi ke divuabu ne tshibidilu tshia kuenza Nsabatu. (Lewitiki 23:5, 6) Musangu eu dituku dia kumpala adi divua dipetangana ne dituku dia muanda mutekete divuabu benza Nsabatu lumingu luonso.
Nunku bena Yuda bakalomba Pilato bua benze bua Yezu ne bivi babidi bavua ku luseke luende bafue ne lukasa. Mmushindu kayi? Bua kubatshibula mikolo. Kuenza nunku kuvua mua kubapangisha mua kunyungisha mikolo yabu bua kujula mibidi yabu bua kupuyakana. Basalayi bakalua, kutshibulabu mikolo ya bivi babidi abu. Kadi Yezu uvua mumueneke bu ne: ukavua mufue, nunku kabakatshibula mikolo yende to. Bualu ebu buakakumbaja mêyi a mu Musambu wa 34:20 a ne: “Udi ulama mifuba yende yonso; Kakuena umue wa kudiyi udibu batshibule.”
Bua kujadika ne: Yezu uvua bushuwa mufue, musalayi kampanda wakamutua difuma mu lubadi luende, kudibuejaye pa muoyo wende. “Diakamue mashi ne mâyi biakapatuka.” (Yone 19:34) Bualu ebu buakakumbaja mêyi makuabu a mu mifundu a ne: “Nebatangile kudi muntu uvuabu batubule.”—Zekâya 12:10.
Jozefe wa mu tshimenga tshia Alimataya, “muntu mubanji” kampanda uvua muntu munene wa ku Tshilumbuluidi tshinene, uvua pende muaba au pavuabu bashipa Yezu. (Matayi 27:57) Bavua bamubikila ne: “muntu muimpe ne muakane” uvua “muindile Bukalenge bua Nzambi.” Bushuwa, bu muvuaye “muyidi wa Yezu wa mu musokoko bualu uvua utshina bena Yuda,” kavua mutue mpanda ku dilumbuluisha divua kabadi kalumbuluisha Yezu to. (Luka 23:50; Mâko 15:43; Yone 19:38) Jozefe wakapeta dikima, kulombaye Pilato bua angate tshitalu tshia Yezu. Pilato wakabikidisha mfumu wa basalayi uvua utangila tshilumbu atshi, ke yeye kujadika ne: Yezu ukavua mufue. Ke diakamue Pilato kuitabaye dilomba dia Jozefe.
Jozefe wakasumba tshilamba tshimpe tshia line, kutululaye mubidi wa Yezu ku mutshi. Wakajingila tshitalu tshilamba tshia line bua kutshilongolola bua kutshijiika. Nikodemo “uvua mulue kudi [Yezu] butuku musangu wa kumpala,” wakambuluisha bua kutshilongolola. (Yone 19:39) Wakalua ne mire musambakaja ne alowe bia mushinga mukole bikale ne bujitu bua kilo mitue ku 33. Bakajingila mubidi wa Yezu mu tshilamba tshivua ne mire ne alowe bisambakaja, bilondeshile tshilele tshia bena Yuda tshia dijiikangana.
Jozefe uvua ne lukita lua munda mutupu luenzela mu dibue luvua pabuipi apu, ne kuelabu tshitalu tshia Yezu muntu amu. Pashishe bakabunguluja dibue dinene kudijikabu ku lukita. Bakenza nunku ne lukasa, kumpala kua Nsabatu kutuadijaye. Mariya wa ku Magadala ne Mariya mamuende wa Yakobo Mukese bavua mua kuikala bambuluishe mu dilongolola mubidi wa Yezu. Mpindieu badi bapingana kumbelu ne lukasa “bua kulongolola bintu bia dipembu dimpe” bua kulua kulongolola kabidi mubidi wa Yezu panyima pa Nsabatu.—Luka 23:56.
Dituku diakalonda dia Nsabatu, bamfumu ba bakuidi ne Bafalese bakaya kudi Pilato, kumuambilabu ne: “Mukalenge, tudi tuvuluka tshivua muena dishima au muambe patshivuaye ne muoyo ne: ‘Nenjudibue panyima pa matuku asatu.’ Nunku, tuma dîyi bua balame ku lukita too ne dituku disatu, bua bayidi bende kabalu kumuiba ne kuambila bantu ne: ‘Ukadi mujudibue ku lufu!’ Nunku dishima dia ndekelu edi nedikale dibi ditambe kupita dia kumpala.” Pilato wakandamuna ne: “Nudi mua kuangata balami. Ndayi nulame ku lukita bu munudi bamone.”—Matayi 27:63-65.
Mu Dia lumingu mu dinda, Mariya wa ku Magadala, Mariya mamuende wa Yakobo ne bantu bakaji bakuabu bakalua ne bintu bia dipembu dimpe ku lukita bua kulongolola mubidi wa Yezu. Bakebejangana ne: “Nnganyi watubungulujila dibue didi ku mushiku wa lukita?” (Mâko 16:3) Kadi buloba buakakanka. Bualu bukuabu, muanjelu wa Nzambi uvua mumbushe dibue, balami bavua bumbuke, ne ku lukita kushalaku kutupu.


text:
Muyuki wa Davidi ne Goleyata—Mmuyuki mulelela anyi?
Bamue bantu badi badiebeja bikala muyuki wa Davidi ne Goleyata mulelela anyi mbualu bufuikakaja. Dielakana dia nunku divuaku dikuluile pauvua ubala tshiena-bualu tshishale anyi? Biobi nanku, suaku ukonkonone mandamuna a nkonko isatu eyi:
1 | Muntu wetu eu udiku mua kuikala bule bua metre 2 ne santimetre 90 anyi?
Bible udi wamba ne: Goleyata uvua bule bua ‘coudées [nkubita] isambombo ne ntanta wa tshianza.’ (1 Samuele 17:4) Coudée anyi nkubita udibu bakuila muaba eu uvua ne bule bua santimetre 44,5; ntanta wa tshianza uvua ne santimetre 22,2. Nunku nkubita isambombo ne ntanta wa tshianza bidi bienza metre 2 ne santimetre 90. Bamue badi bamba ne: Goleyata kavua mua kuikala bule abu to, kadi elabi meji, ngumu idi ileja ne: matuku etu aa muntu mule bikole menemene udi ne bule bupite pa metre 2 ne santimetre 70. Tudiku mua kuamba bushuwa ne: Goleyata kavua bule abu anyi? Uvua wa mu tshisamba tshia Lefa, bantu bavua bamanyike muvuabu bale menemene. Mukanda kampanda wa mu Egypte wa mu bidimu bia 1200 kumpala kua Yezu udi uleja ne: bamue baluanganyi ba mvita ba mu Kanana bavua bale bapite pa metre 2 ne santimetre 40. Nanku, nansha bikala bule bua Goleyata bukemesha, buvua bulelela.
2 | Davidi uvua muntu mulelela anyi?
Kuvua bikondo bivua bamanyi bamba ne: Davidi uvua muntu wa mu muanu, kadi kabiena nanku to. Bakebuludi mbapete bintu kampanda bia kale ne mbafundapu ne: “nzubu wa Davidi.” Bualu bukuabu, Yezu wakaleja muvua Davidi muntu mulelela. (Matayi 12:3; 22:43-45) Muyuki udi wakula bua Bumasiya bua Yezu udi ne bijadiki bibidi bidi bileja ne: uvua wa mu ndelanganyi ya Mukalenge Davidi. (Matayi 1:6-16; Luka 3:23-31) Bushuwa, Davidi uvua muntu mulelela.
3 | Muaba udi malu adi malonda mu muyuki eu menzekele mmuaba mulelela anyi?
Bible udi wamba ne: mvita eyi yakenzekela mu tshibandabanda tshia Ela. Uvua muaba musunguluke, bualu bena Peleshete bavua base tshitudilu tshiabu pa mukuna kampanda uvua pankatshi pa bimenga bibidi, tshia Soko ne tshia Azeka. Bena Isalele bavua bimanyine mu tshibandabanda tshivua tshitangilangane ne bena Peleshete. Miaba eyi ivua milelela anyi?
Mona tshidi muntu kampanda uvua muye kuendakana muaba au wamba: “Muntu uvua utuleja njila kavua utendelela to, wakaya netu mu tshibandabanda tshia Ela. Tuakangata kajila kakatufikisha pa mutu pa mukuna. Patuakatangila tshibandabanda tshijima, wakatubadisha 1 Samuele 17:1-3. Pashishe wakatshifunkuna wamba ne: ‘Kuaka, ku diabakaji dienu, ke muaba uvua Soko.’ Ukudimuka wamba ne: ‘Dia muamua, ku diabalume dienu ke muaba uvua Azeka. Bena Peleshete bavua base tshitudilu pankatshi pa bimenga biabia, muaba kampanda mu tukunakuna tudi kumpala kuenu etu. Pamuapa tudi bimane muaba uvua bena Isalele base tshitudilu.’ Ngakela meji ne: Shaula ne Davidi bavua bimanyine muaba umvua au. Pashishe tuakapueka mu tshibandabanda, tuetu kusabuka kasulu, mu kuamba kuimpe kakavua kume, ne kavua ne mabue tente. Ngakafuanyikija muvua Davidi muiname wangula mabue mafinunuke atanu, ne dimue dia ku mabue au ke divuaye mushipe nadi Goleyata.” Anu bu bantu bakuabu ba bungi, muntu uvua muye kuendakana eu, wakakema bikole bua kumona bujalame budi nabu Bible mu tumalu tuonso.
Kakuena tshijadiki nansha tshimue tshidi mua kutusake bua kuela muyuki wa kale eu mpata to. Udi wakula bua bantu balelela ne bua miaba milelela. Bualu bua mushinga, muyuki eu udi mu Dîyi dia Nzambi difundisha ku nyuma wende, nunku udi ufumina kudi Nzambi wa bulelela udi kayi mua ‘kudinga.’


text:
TSHIBUMBA TSHIA NSENTEDI (TSHIA KULONGA) Ngondo 6 2015
Mu nimero eu mudi biena-bualu bia kulonga kutuadijila mu lumingu lua dia 27 ngondo 7 too ne lua dia 30 ngondo wa 8 wa 2015.
Kristo: Bukole bua Nzambi
Bishima bia Yezu bivua biambuluishe bantu bavua mu Isalele wa kale, ne bivua bileja kabidi tshienzelaye bantu mu katupa kîpi kumpala eku.
Uvua munange bantu
Mmunyi muvua mushindu uvua Yezu wenza bishima uleja muvuaye udiumvua?
Tudi mua kushala bakezuke
Bible udi utuleja malu asatu adi mua kutuambuluisha bua kumbusha majinga mabi.
“Bikala Kingsley muenze nunku, si ndi panyi mua kuenza!”
Kingsley, wa mu Sri Lanka, wakatantamena ntatu ya bungi bua kuenza mudimu wa minite itanu patupu.
Enza malu mu diumvuangana ne disambila dia tshilejilu—Tshitupa tshia 1
Bua tshinyi Yezu uvua mutuadije disambila ne mêyi a ne: “Tatu wetu” pamutu pa kuamba ne: “Tatu wanyi”?
Enza malu mu diumvuangana ne disambila dia tshilejilu—Tshitupa 2
Patudi tulomba Nzambi bua atupe tshiakudia tshietu tshia dituku, katuena anu tumulomba biakudia bia kumubidi nkayabi to.
“Nudi dijinga ne dinanukila”
Malu anayi a kudi Yehowa adi mua kukuambuluisha bua kutantamena ntatu anyi nsombelu mikole.
Udi muvuluke anyi?
Uvuaku mubale bibejibeji bia Tshibumba tshia Nsentedi bishale ebi anyi? Nanku anji tete ni udi mua kuvuluka malu aa.


text:
NSHAPITA WA MUANDA MUKULU
Bukalenge bua Nzambi ntshinyi?
1. Ndisambila kayi diende lumu dituakonkonona mpindieu?
BANTU miliyo ya bungi mbamanye disambila diende lumu ditubu babikila ne: disambila dia Tatu wetu, anyi Disambila dia Mukalenge. Yezu wakenza disambila edi bua kulongesha bayidi bende mua kusambila. Mmalu kayi avuaye mulombe mu disambila edi? Bua tshinyi disambila edi didi ne mushinga kutudi lelu?
2. Mmalu kayi asatu a mushinga avua Yezu mutulongeshe bua kulomba mu disambila?
2 Yezu wakamba ne: “Nudi ne bua kusambila mushindu eu: ‘Tatu wetu udi mu diulu, dîna diebe dijidibue [anyi divuijibue dia tshijila]. Bukalenge buebe bulue. Disua diebe dienzeke kabidi pa buloba muomumue ne mu diulu.’” (Bala Matayi 6:9-13.) Bua tshinyi Yezu uvua mutulongeshe bua kusambila bua malu asatu aa?—Tangila Dimanyisha dia ku ndekelu 20.
3. Ntshinyi tshitudi ne bua kumanya bua Bukalenge bua Nzambi?
3 Tudi balonge ne: dîna dia Nzambi n’Yehowa. Tudi bakonkonone tshidi Nzambi mulongoluele bantu ne buloba. Kadi Yezu uvua usua kuamba tshinyi pavuaye muambe ne: “Bukalenge buebe bulue”? Netulonge bua kumanya tshidi Bukalenge bua Nzambi, tshienzabu, ne muavuijabu dîna dia Nzambi dia tshijila.
BUKALENGE BUA NZAMBI NTSHINYI?
4. Bukalenge bua Nzambi ntshinyi? Nnganyi udi Mukalenge wabu?
4 Yehowa mmujadike mbulamatadi wa mu diulu ne mmusungule Yezu bua ikale Mukalenge wa mbulamatadi au. Bible udi ubikila mbulamatadi eu ne: Bukalenge bua Nzambi. Yezu udi “Mukalenge wa badi bakokesha bu bakalenge ne Mfumu wa badi bakokesha bu bamfumu.” (1 Timote 6:15) Yezu mmukumbane bua kuenza malu mimpe a bungi kupita mukokeshi kayi yonso wa pa buloba, ne udi ne bukole kupita bakokeshi bonso ba pa buloba basangisha pamue.
5. Bukalenge bua Nzambi budi bukokeshila penyi? Nebukokeshe penyi?
5 Matuku 40 panyima pa dibishibua dia Yezu ku lufu, wakapingana mu diulu. Ndekelu wa bionso, Yehowa wakamuteka Mukalenge wa Bukalenge ebu. (Bienzedi 2:33) Mbulamatadi wa Nzambi neikale mu diulu ukokesha buloba. (Buakabuluibua 11:15) Ke bualu kayi Bible udi ubikila Bukalenge bua Nzambi ne: ‘Bukalenge bua mu diulu.’—2 Timote 4:18.
6, 7. Ntshinyi tshidi tshienza bua Yezu ikale mukalenge muimpe kupita mukalenge kayi yonso wa pa buloba?
6 Bible udi wamba ne: Yezu mmunene kupita mukalenge kayi yonso wa pa buloba bualu udi “nkayende udi kayi mua kufua.” (1 Timote 6:16) Bakokeshi bonso ba pa buloba nebafue ndekelu wa bionso, kadi Yezu kakufua nansha. Malu mimpe onso atuenzela Yezu neashalaku kashidi.
7 Mulayi wa mu Bible udi uleja ne: Yezu neikale Mukalenge muakane udi uditeka pa muaba wa bakuabu, wamba ne: “Nyuma wa Yehowa neashale pambidi pende, nyuma wa meji ne wa dijingulula dia malu, nyuma wa mubelu ne wa bukole, nyuma wa dimanya ne wa ditshina dia Yehowa. Yeye neapetele disanka dia bungi mu ditshina dia Yehowa. Kakulumbuluisha anu bua malu adi amueneka ku mêsu kuende, anyi kubela anu bilondeshile malu adi matshi ende umvua to. Nealumbuluishe bapuekele [anyi bapele] biakane.” (Yeshaya 11:2-4) Kuenaku musue kuikala ne mukalenge wa nunku anyi?
8. Mmunyi mutudi bamanye ne: Yezu kakukokesha nkayende?
8 Nzambi mmusungule bamue bantu bua kukokesha ne Yezu mu mbulamatadi wa mu diulu. Tshilejilu, mupostolo Paulo wakambila Timote ne: “Tuetu batungunuke ne kunanukila, netukokeshe kabidi popamue nende bu bakalenge.” (2 Timote 2:12) Mbantu bungi kayi bakokesha ne Yezu bu bakalenge?
9. Mbantu bungi munyi bakokesha ne Yezu? Ndîba kayi divua Nzambi mutuadije kubasungula?
9 Anu mutuvua balonge mu Nshapita wa 7, mu tshikena kumona tshivuabu baleje mupostolo Yone, wakamona Yezu muikale Mukalenge mu diulu ne bakalenge bakuabu binunu 144. Bantu binunu 144 aba mbanganyi? Yone udi umvuija ne: “badi ne dîna [dia Yezu] ne dîna dia Tatu wende mafunda pa mpala yabu.” Udi usakidila ne: “Bobu aba mbantu badi batungunuka ne kulonda Muana wa mukoko [mmumue ne: Yezu] kuonso kudiye uya. Bavua basumbibue munkatshi mua bukua bantu.” (Bala Buakabuluibua 14:1, 4.) Bantu binunu 144 aba mbena Kristo ba lulamatu badi Nzambi musungule “bua kukokesha bu bakalenge pa buloba” pamue ne Yezu. Padibu bafua, badi bababisha ku lufu bua bikale ne muoyo mu diulu. (Buakabuluibua 5:10) Katshia ku tshikondo tshia bapostolo, Yehowa udi usungula bena Kristo ba lulamatu aba bua kuenzabu kasumbu aku ka bakalenge binunu 144.
10. Bua tshinyi Yehowa mmuleje mudiye munange bantu padiye mubatekele Yezu ne bantu binunu 144 bua kubakokesha?
10 Yehowa udi ututabalela bikole, mmulongolole too ne bua Yezu akokeshe bantu. Yezu neikale mukokeshi muimpe bualu udi utumvuila. Mmumanye tshidi kuikala muntu ne kukenga kumvuija. Paulo wakamba ne: Yezu udi uditeka pa muaba wetu, udi mua “kutumvuila mu matekete etu,” ne uvua “mutetshibue mu malu onso bu tuetu.” (Ebelu 4:15; 5:8) Bantu binunu 144 aba mbamanye pabu tshidi kuikala muntu kumvuija. Mbatate ne dipanga bupuangane ne masama. Nunku tuikale bajadike ne: Yezu ne bantu binunu 144 nebatumvuile bua mutudi tudiumvua, ne nebumvue kabidi ntatu itudi nayi.
BUKALENGE BUA NZAMBI NEBUENZE TSHINYI?
11. Bua tshinyi Yezu wakalongesha bayidi bende bua basambile bua disua dia Nzambi dienzeke mu diulu?
11 Yezu wakalongesha bayidi bende bua basambile bua disua dia Nzambi dienzeke mu diulu. Bua tshinyi? Tuvua balonge mu Nshapita 3 ne: Satana Diabolo wakatombokela Yehowa. Pakatomboka Satana, Yehowa wakamuanyishila yeye ne banjelu bavua kabayi ne lulamatu, anyi bademon, bua kushalabu mu diulu bua tshikondo kampanda. Nunku, ki mbonso bavua mu diulu bavua benza disua dia Nzambi to. Mu Nshapita wa 10, netulonge malu a bungi adi atangila Satana ne bademon bende.
12. Mmalu kayi abidi a mushinga adibu baleje mu Buakabuluibua 12:10?
12 Bible udi umvuija ne: katupa kîpi panyima pa bamane kuteka Yezu Mukalenge wa Bukalenge bua Nzambi, uvua ne bua kuela Satana mvita. (Bala Buakabuluibua 12:7-10.) Mvese wa 10 udi uleja malu abidi a mushinga avua ne bua kuenzeka. Bukalenge bua Nzambi budi butuadija kukokesha ne Yezu Kristo muikale Mukalenge, ne badi bipata Satana mu diulu bamuimansha pa buloba. Anu mutuamona, malu aa akadi menzeke.
13. Ntshinyi tshivua tshienzeke mu diulu pavuabu bipatamu Satana?
13 Bible udi uleja disanka divua nadi banjelu ba lulamatu pakipatabu Satana ne bademon bende mu diulu. Tudi tubala ne: “Sankayi nuenu diulu ne nuenu badi basombamu!” (Buakabuluibua 12:12) Mpindieu mu diulu muonso mudi ditalala ne buobumue bualu bonso badimu badi benza disua dia Nzambi.
14. Ntshinyi tshidi tshienzeka pa buloba bua mudibu bipate Satana mu diulu?
14 Kadi malu adi mushindu mukuabu pa buloba. Malu makole adi atulukila bantu “bualu Diabolo mmupueke,” ne udi ne “tshiji tshikole, mumanye ne: udi ne tshikondo tshîpi.” (Buakabuluibua 12:12) Satana udi ne tshiji tshikole. Mbamuipate mu diulu, ne mmumanye ne: nebamubutule mu katupa kîpi emu. Udi wenza ne muende muonso bua kukebesha bimvundu, tunyinganyinga, ne makenga pa buloba bujima.
15. Dijinga dia Nzambi bua buloba didi tshinyi?
15 Kadi tshivua Nzambi ujinga bua buloba ki ntshishintuluke to. Utshidi anu ujinga bua bantu bapuangane basombe mu mparadizu pa buloba. (Misambu 37:29) Kadi mmunyi muakumbaja Bukalenge bua Nzambi bualu ebu?
16, 17. Ntshinyi tshidi Danyele 2:44 utuambila bua Bukalenge bua Nzambi?
16 Mulayi udi mu Danyele 2:44 udi wamba ne: “Mu matuku a bakalenge aba Nzambi wa mu diulu neajadike bukalenge bukuabu buikala kabuyi mua kubutudibua nansha kakese. Bukalenge ebu kabuakuya kudi tshisamba tshikuabu to. Nebuzaze makalenge aa onso ne nebuatuishe ku ndekelu, ne buobu nkayabu nebushalaku kashidi.” Mulayi eu udi utulongesha tshinyi bua Bukalenge bua Nzambi?
17 Tshia kumpala, udi utuambila ne: Bukalenge bua Nzambi buvua mua kutuadija kukokesha “mu matuku a bakalenge aba.” Mbuena kuamba ne: mbulamatadi mikuabu ivua ne bua kuikala itshidiku pa buloba pavua Bukalenge butuadija kukokesha. Tshibidi, udi utuambila ne: Bukalenge bua Nzambi buvua ne bua kushalaku kashidi ne kabavua mua kubupingana kudi mbulamatadi mukuabu nansha. Tshisatu, kuvua ne bua kuikala mvita pankatshi pa Bukalenge bua Nzambi ne makalenge a pa buloba ebu. Bukalenge bua Nzambi buvua ne bua kutshimuna ne kuluabu mbulamatadi umuepele udi ukokesha buloba. Nunku bantu nebikale ne mbulamatadi mutambe buimpe utubu kabayi banji kuikala nende.
18. Ndîna kayi didibu babikila mvita ya ndekelu yenzeka pankatshi pa Bukalenge bua Nzambi ne mbulamatadi ya pa buloba ebu?
18 Mmunyi muangata Bukalenge bua Nzambi bukokeshi bua buloba? Kumpala kua mvita ya ndekelu idibu babikila ne: mvita ya Armagedone kuenzekayi, bademon nebadinge “bakalenge ba pa buloba bujima budi bantu basombele, bua kubasangisha pamue ku mvita ya dituku dinene dia Nzambi Wa Bukole Buonso.” Eyowa, mbulamatadi ya bantu neyiluangane ne Bukalenge bua Nzambi.—Buakabuluibua 16:14, 16; tangila Dimanyisha dia ku ndekelu 10.
19, 20. Bua tshinyi tudi tujinga bua Bukalenge bua Nzambi bukokeshe buloba?
19 Bua tshinyi tudi dijinga ne Bukalenge bua Nzambi? Mbua malu matue ku asatu. Bua kumpala, tudi bena mpekatu, ke bualu kayi tudi tusama ne tufua. Kadi Bible udi wamba ne: mu Bukalenge bua Nzambi, netuikale ne muoyo wa kashidi. Yone 3:16 udi wamba ne: “Nzambi uvua munange ba pa buloba bikole menemene, kufikaye ne ku difila Muanende mulela umuepele, bua muntu yonso udi uleja ditabuja kudiye kabutudibu, kadi apete muoyo wa tshiendelele.”
20 Bualu buibidi budi buenza bua tuikale dijinga ne Bukalenge bua Nzambi budi ne: tudi banyunguluka kudi bantu babi. Ba bungi badi bashima, bibila ne benza malu mabi. Katuena ne tshitudi mua kuenza bua kubumbusha to, kadi Nzambi neabumbushe. Bantu badi batungunuka ne kuenza malu mabi nebabutudibue mu mvita ya Armagedone. (Bala Misambu 37:10.) Bualu buisatu budi buenza bua tuikale dijinga ne Bukalenge bua Nzambi budi ne: mbulamatadi ya bantu kayena ne bukole to, idi ne tshikisu, anyi idi ikokesha bibi. Kayena iditatshisha bua kuambuluisha bantu bua batumikile Nzambi to. Bible udi wamba ne: ‘Muntu udi ukokesha muntu mukuabu bua kumukengesha.’—Muambi 8:9.
21. Ntshinyi tshienza Bukalenge bua disua dia Nzambi kuenzekadi pa buloba?
21 Pajika mvita ya Armagedone, Bukalenge bua Nzambi nebuenze bua disua dia Nzambi dienzeke pa buloba. Tshilejilu, nebumbushe Satana ne bademon bende. (Buakabuluibua 20:1-3) Ndekelu wa bionso, muntu nansha umue kakusama anyi kufua to. Ku diambuluisha dia tshia kupikulangana natshi, bena lulamatu bonso nebikale ne muoyo wa kashidi mu Mparadizu. (Buakabuluibua 22:1-3) Bukalenge nebujidile dîna dia Nzambi. Bidi biumvuija tshinyi? Bidi biumvuija ne: padi mbulamatadi wa Nzambi ukokesha buloba, bantu bonso nebanemeke dîna dia Yehowa.—Tangila Dimanyisha dia ku ndekelu 21.
NDÎBA KAYI DIAKALUA YEZU MUKALENGE?
22. Mmunyi mutudi bamanye ne: Yezu kavua mulue Mukalenge pavuaye pa buloba anyi diakamue pavuaye mubishibue ku lufu?
22 Yezu wakalongesha bayidi bende bua basambile ne: “Bukalenge buebe bulue.” Nanku bidi bimueneka ne: mbulamatadi wa Nzambi uvua ne bua kulua mu matuku atshivua alua. Yehowa uvua ne bua kuanji kujadika mbulamatadi wende ne kuteka Yezu Mukalenge wa mbulamatadi eu. Bavua bateke Yezu Mukalenge diakamue pakapinganaye mu diulu anyi? Tòo, uvua ne bua kuindila. Bidimu ndambu panyima pa dibishibua dia Yezu ku lufu, Petelo ne Paulo bakaleja patoke muvua mulayi wa mu Misambu 110:1 ukumbanyina Yezu. Yehowa udi wamba mu mulayi eu ne: “Somba ku tshianza tshianyi tshia balume too ne pangateka bena lukuna bebe bu kabasa ka kutekela makasa ebe.” (Bienzedi 2:32-35; Ebelu 10:12, 13) Yezu uvua ne bua kuindila mutantshi bule kayi kumpala kua Yehowa kumutekaye Mukalenge?
Bukalenge bua Nzambi nebuenze bua disua dia Nzambi dienzeke pa buloba
23. a) Ndîba kayi divua Yezu mutuadije kukokesha bu Mukalenge wa mbulamatadi wa Nzambi? b) Ntshinyi tshituamona mu nshapita udi ulonda?
23 Bidimu bia bungi kumpala kua 1914, kasumbu ka bena Kristo ba meji mimpe kakajingulula ne: tshidimu atshi tshivua ne bua kuikala tshidimu tshia mushinga mu milayi ya mu Bible. Malu adi enzeka pa buloba katshia ku 1914 mmajadike ne: bavua bambilamu. Yezu wakatuadija kukokesha bu Mukalenge tshidimu atshi. (Misambu 110:2) Panyima pa bualu ebu, bakimansha Satana pa buloba, ne mpindieu “udi ne tshikondo tshîpi.” (Buakabuluibua 12:12) Mu nshapita udi ulonda, netumone bijadiki bia bungi bidi bileja ne: tudi mu tshikondo atshi. Netumanye kabidi ne: mu katupa kîpi emu Bukalenge bua Nzambi nebuenze bua disua dia Nzambi dienzeke pa buloba.—Tangila Dimanyisha dia ku ndekelu 22.


text:
UMONYI UDI MU MBIMBI YA NZAMBI | SEFANYA 1–HAGAI 2
Kamba Yehowa Gutuama egi Lusugu lua Khabu Jienji Luze
Sef 2:2, 3
Hagula egi Yehowa atubambe mu lusugu lua khabu jienji, tushigo naye phamba gudihana gudi muene, uvi tudi naye nji gukalagala ndaga jiko jiavula. Tudi naye gutumagela ndaga Sefanya wawambelele enya Isalele.
Kamba Yehowa: Bamba ufuta wakola nu Yehowa, enji kalagala hamoshi nu organizasio wenji
Kamba gukalagala ndaga jia tagana: Nemesa mikhuala yatagana ya Yehowa
Kamba gudibulumuisa: Muthu wa gudibulumuisa wana gutumagela matangi a Nzambi, nu wana gutshigina disipline dienji
Luholo lutshi ngajiya gukamba Yehowa, gukamba gukalagala ndaga jiatagana, nu ngajiya gukamba gudibulumuisa mu luholo luabonga?


text:
Mua kuyukila ne bantu
●○○ DIYISHA MUNTU MUSANGU WA KUMPALA
Kampanye ka dibikila bantu mu Tshivulukilu (3-31/3): Tudi balue kukubikila bua ulue mu tshibilu tshia mushinga mukole. Kuata diebe dibeji dia dibikila. Mu Disambombo dia 31 ngondo muisatu, bantu miliyo ya bungi pa buloba bujima nebadisangishe bua kuvuluka lufu lua Yezu Kristo. Mu dibeji edi mbafunde dîba ne muaba wenzekela tshibilu etshi mu bitupa bietu ebi. Tudi tukubikila kabidi bua ulue kuteleja muyuki wa ne: “Yezu Kristo nnganyi?” wenzabu lumingu lumue kumpala kua Tshivulukilu etshi.
Musangu walonda: Bua tshinyi Yezu wakafua?
○●○ DIPINGANYINA MUNTU DIA KUMPALA
Lukonko: Bua tshinyi Yezu wakafua?
Mvese: Mat 20:28
Musangu walonda: Tshia kupikulangana natshi tshidi tshituambuluisha ku tshinyi?
○○● DIPINGANYINA MUNTU DIBIDI
Lukonko: Tshia kupikulangana natshi tshidi tshituambuluisha ku tshinyi?
Mvese: Lom 6:23
Musangu walonda: Tudi mua kuleja dianyisha bua tshia kupikulangana natshi mushindu kayi?


text:
NSHAPITA WA 41
Udi wenza bishima ne bukole bua nganyi?
MATAYI 12:22-32 MÂKO 3:19-30 LUKA 8:1-3
DINYUNGULUKA DIA YEZU MUSANGU MUIBIDI BUA KUYISHA DIDI DITUADIJA
UDI WIPATA BADEMON NE UDIMUIJA BUA MPEKATU UDIBU KABAYI MUA KUBUIKIDILA
Katupa kakese Yezu mumane kuakula bua difuilangana luse kua Mufalese Simona, wakatuadija kunyunguluka musangu muibidi mu Galela bua kuyisha. Etshi tshivua tshidimu tshibidi tshivuaye uyisha, ne kavua wenza luendu nkayende to. Bapostolo 12 bavua nende, pamue ne bakaji bakuabu bavuaye ‘mumbushe nyuma mibi ne muondope mabedi.’ (Luka 8:2) Munkatshi muabu muvua Mariya wa ku Magadala, Suzana, ne Yoana muena bayende uvua muena mudimu wa mukalenge Helode Antipa.
Pavua bantu ba bungi bumvue bualu bua Yezu, dieleshangana mpata bua mudimu wende diakavula. Bualu ebu buvua bumueneke patoke pavuabu balue kudi Yezu ne muntu kampanda uvua ne demon, muikale mpofu kayi wakula, ne mumuondope. Muntu eu kavua kabidi ku bukokeshi bua demon to, udi umona ne wakula. Bantu badi bakema, bamba ne: “Eu kena mua kuikala Muana wa Davidi anyi?”—Matayi 12:23.
Misumbu ya bantu ivua miunguile ku nzubu kuvua Yezu mutudile mmipite bungi, ipangisha too ne Yezu ne bayidi bende bua kudia. Kadi ki mbantu bonso badi bela meji ne: Yezu ke “Muana wa Davidi” uvuabu balaye to. Bamue bafundi ne Bafalese mbalue bafumina ku Yelushalema, ki mbua kulonga malu kudi Yezu anyi bua kumuambuluisha to. Bavua bambila bantu ne: “Udi ne Belezebula,” ne uvua wenza mudimu ne “mfumu wa bademon.” (Mâko 3:22) Pavua balela ba Yezu bumvue dikokangana adi, bakalua bua kumukuata. Bua bualu kayi?
Musangu eu, bana babu ne Yezu bine kabavua bitaba ne: uvua Muana wa Nzambi to. (Yone 7:5) Yezu uvua umueneka bu uvua ujudija tshimvundu mu bantu eu kavua bu Yezu uvuabu bamanye pavuabu bakola nende mu Nazaleta to. Bakela meji ne: lungenyi luende luvua lusama, bamba ne: “Mmujimije lungenyi.”—Mâko 3:21.
Kadi malu avuaye muenze akajadika tshinyi? Yezu uvua ufuma ku diondopa muntu uvua ne demon, ukadi mpindieu umona ne wakula. Kakuvua muntu uvua mua kuvila bualu abu to. Nunku bafundi ne Bafalese bakakeba bua kunyangila Yezu lumu ne malu a dishima. Bakamba ne: “Muntu eu udi wipata bademon ku diambuluisha dia Belezebula, mfumu wa bademon.”—Matayi 12:24.
Yezu uvua mumanye meji avua bafundi ne Bafalese bela, ke bualu kayi wakamba ne: “Bukalenge buonso budi bupanduluke budi bubutuka, ne tshimenga tshionso anyi nzubu yonso udi mupanduluke kakushindama to. Bia muomumue, bikala Satana wipata Satana, mmupanduluke yeye nkayende; nunku, mmunyi muashindama bukalenge buende?”—Matayi 12:25, 26.
Eu ngelelu wa meji muimpe wa dikema! Bafalese bavua bamanye ne: bamue bena Yuda bavua bipata bademon. (Bienzedi 19:13) Nunku wakebeja ne: “Bingikala meme ngipata bademon ku diambuluisha dia Belezebula, kadi bana benu badi babipata ku diambuluisha dia nganyi?” Mu mêyi makuabu, malu avuabu bamubanda nawu mmabakumbanyine pabu. Pashishe Yezu wakabeleshisha kabidi meji, wamba ne: “Kadi bingikala ngipata bademon ku diambuluisha dia nyuma wa Nzambi, Bukalenge bua Nzambi mbumane kufika bushuwa kunudi.”—Matayi 12:27, 28.
Bua Yezu kuleja ne: dipata diende dia bademon ntshijadiki tshia muvuaye ne bukokeshi ku mutu kua Satana, wakamba ne: “Mmunyi mudi muntu mua kubuela mu nzubu mua muntu wa bukole, kunyenga bintu biende, bikalaye kayi muanji kusuika muntu wa bukole au? Dîba adi udi mua kupawula nzubu wende. Muntu yonso udi kayi ku luseke luanyi mmuluishi wanyi, muntu yonso udi kayi usangisha nanyi udi umuangalaja.” (Matayi 12:29, 30) Bafundi ne Bafalese bavua bushuwa baluishi ba Yezu, bakaleja muvuabu bena mudimu ba Satana. Bavua bamuangalaja bantu bavua ku luseke lua Muana wa Nzambi, uvua wenza malu ne diambuluisha dia Yehowa.
Yezu uvua udimuija baluishi bena dia Satana abu ne: “Nebafuile bana ba bantu luse bua malu onso, nansha bobu benze mpekatu ya mushindu kayi anyi bapende Nzambi bipendu bia mushindu kayi. Kadi muntu yonso udi upenda nyuma muimpe, kakufuidibua luse kashidi, kadi udi ne tshibawu tshia mpekatu wa tshiendelele.” (Mâko 3:28, 29) Ela meji tshivua bualu ebu mua kukebela bantu bavua bamba malu avua nyuma wa Nzambi wenza patoke ne: Satana ke uvua uenza!


text:
MABEJI A TSHISANGILU TSHIA NSOMBELU NE MUDIMU WETU WA BUENA KRISTO Ngondo 2 2016
Bia kuamba
Ngenyi ya mua kufila Réveillez-vous ! ne broshire wa Teleja Nzambi. Londa bilejilu bidibu bafile bua kukeba tshiebe tshia kuamba.
BIUMA BIA MU DÎYI DIA NZAMBI
Nehemiya uvua munange ntendelelu mulelela
Mona muvuaye uditatshisha bikole bua kuibakulula bimanu bia Yelushalema ne kutuma ntendelelu mulelela kumpala. (Nehemiya 1-4)
BIUMA BIA MU DÎYI DIA NZAMBI
Nehemiya uvua mutangidi wa tshitembu
Wakenza bua bena Isalele bikale ne disanka mu ntendelelu mulelela. Tangila bimfuanyi umone muvua malu menzeke mu Yelushalema mu ngondo wa Tishri mu 455 K.B.B. (Nehemiya 8:1-18)
BIUMA BIA MU DÎYI DIA NZAMBI
Batendeledi ba lulamatu batu batua malu adi Nzambi mulongolole nyama ku mikolo
Mu tshikondo tshia Nehemiya, bantu ba Yehowa bakatua ntendelelu mulelela nyama ku mikolo mu mishindu mishilashilangane. (Nehemiya 9-11)
TUIKALAYI NE NSOMBELU WA BUENA KRISTO
Nsombelu mulenga wa katshia!
Bansonga badi ne mishindu ya bungi ya kuikala ne nsombelu wa disanka. Ela nkonko bua kuyukidilangana pa filme eu.
BIUMA BIA MU DÎYI DIA NZAMBI
Malongesha adi ambuluisha atudi tupetela kudi Nehemiya
Mona muvua Nehemiya muluile ntendelelu mulelela ne tshisumi. (Nehemiya 12-13)
TUIKALAYI NE NSOMBELU WA BUENA KRISTO
Bikila muntu yonso wa mu teritware webe mu Tshivulukilu!
Tshia kuamba bua kufila dibeji dia dibikila mu tshivulukilu tshia 2016. Enza malu a kulonda bua kukolesha dijinga didi muntu uleja nansha diodi dikese.
BIUMA BIA MU DÎYI DIA NZAMBI
Esetê wakakuila tshisamba tshia Nzambi
Difuanyikijila dikima dia dikema divuaye muleje mu diakuila bantu ba Yehowa. (Esetê 1-5)


text:
DILONGESHA 2
Lebeka uvua musue kusankisha Yehowa
Lebeka mmukaji uvua munange Yehowa. Bayende diende uvua Izaka. Yeye pende uvua munange Yehowa. Kadi Lebeka bakapetangana ne Izaka mushindu kayi? Mmushindu kayi wakalejaye ne: uvua ujinga bua kusankisha Yehowa? Tuanji tumonabi malu makuabu adi amutangila.
Abalahama ne Sala ke bavua baledi ba Izaka. Bavua basombele mu ditunga dia Kanâna muvua benamu kabayi batendelela Yehowa. Kadi Abalahama uvua musue bua muanende Izaka kuselaye anu mukaji uvua utendelela Yehowa. Ke yeye kutuma mupika wende kampanda (pamuapa Eliezê) bua kukebela Izaka mukaji muaba uvuabu babikila ne: Halana, muaba uvua bamue ba ku balela ba Abalahama basombele.
Eliezê wakaya ne bapika bakuabu ba Abalahama ku luendu alu. Luvua luendu lule lua dikema! Bakaya ne tumelu 10 tuambule biakudia ne bintu bia kufila bu kado. Kadi mmunyi muvua Eliezê mua kumanya mukaji uvuaye ne bua kusunguila Izaka? Pakafika Eliezê ne bapika bakuabu abu ku Halana, bakimana ku tshina tshia mâyi, bualu Eliezê uvua mumanye bimpe ne: kakuvua mua kuenza mutantshi bantu kabayi baluaku bua kusuna mâyi nansha. Ke yeye kusambila ulomba Yehowa ne: ‘Nsongakaji ungalomba mâyi, yeye mumpeshe meme ne tumelu tuanyi etu mâyi, nemmanye ne: au ke mukaji uudi wewe musungule.’
Pashishe nsongakaji au, Lebeka, kufikaye ku tshina tshia mâyi aku. Bible udi wamba ne: Lebeka uvua ne mubidi muimpe be! Ke Eliezê kumulombaye mâyi a kunua, mpindieu Lebeka kumuambila ne: ‘Mbimpe. Ndi nkupesha wewe mâyi, ntuadila ne tumelu tuebe kabidi.’ Anji elabi meji! Patu tumelu ne nyota tutu tupuita mâyi bungi tshianana! Ke bualu kayi Lebeka uvua ne bua kubanda kupueka ku tshina tshia mâyi aku njila ne njila. Tangilabi mu tshimfuanyi etshi: udi mumone mudiye ufuangana ne mudimu anyi?— Eliezê wakakema bua mushindu uvua Yehowa mumvue disambila diende.
Eliezê wakapa Lebeka bintu bimpe bia bungi bia kado. Ke Lebeka kubikilaye Eliezê bua kuyaye yeye ne bena mudimu nende bakuabu ku ba Lebeka. Kuoku aku, Eliezê kumvuijaye tshivua Abalahama mumutuminaku ne muvua Yehowa mumvue disambila diende. Dîku dia ba Lebeka diakasanka bua kuselesha muanabu kudi Izaka.
Lebeka wakaya mu Kanâna yeye ne Eliezê, kuselanganabu ne Izaka
Buebe wewe, Lebeka uvuaku pende musue bua kuselanganabu ne Izaka anyi?— Lebeka uvua mumanye bimpe ne: Yehowa ke uvua mutume Eliezê kuabu aku. Nunku pakamuebejabu kudi ba mu dîku diabu ne: udi musue kuya ku Kanâna bua kuselangana ne Izaka anyi? Lebeka wakandamuna ne: ‘Eyowa, ndi musue kuya.’ Anu pinapu, kujukabu ne Eliezê kuyabu. Pakafikabu mu Kanâna, bakaselangana ne Izaka.
Bu muvua Lebeka muenze bualu buvua Yehowa musue bua enze, Yehowa wakamubenesha. Pakapita bidimu bia bungi, Yezu wakaledibua mu bankana ba Lebeka! Nanku wewe mufuane Lebeka musankishe Yehowa, yeye neakubeneshe pebe.


text:
TSHIENA-BUALU TSHINENE MBULAMATADI UDI KAYI NE DIKOSA DIA MISHIKU
Mudi dikosa dia mishiku dinyanga mbulamatadi
Dikosa dia mishiku dia mbulamatadi ndimanyike bikole bu bualu budi bunyanga manême a bantu bua kudisankisha. Tshilumbu etshi ki ntshituadije lelu to. Tshilejilu, mu mikenji ya mu Bible mudi mukenji udi ukandika didia dia mishiku ku tubadi, bileja ne: ngikadilu eu uvua mumanyike bimpe kukadi kupite bidimu 3 500. (Ekesode 23:8) Bushuwa, dikosa dia mishiku didi dikonga malu a bungi. Banene ba mbulamatadi badi badia mishiku, batu misangu ya bungi biba bintu, bangata anyi biba makuta mu midimu idibu kabayi ne bukenji. Badi kabidi mua kuenza mudimu ne mianzu yabu bua kubingisha balunda babu ne balela babu mu mushindu udi kawuyi muimpe to.
Nansha mudi dikosa dia mishiku mua kuikala mu bulongolodi buonso bua bantu, bidi bimueneka ne: dikosa dia mishiku mu malu a mbulamatadi ndibi diodi bikole menemene. Tshikandakanda kampanda tshidi tshiamba ne: bantu ba pa buloba bujima badi ne mmuenenu wa ne: bibambalu binene bitanu bidi bidia mishiku bikole, mbia malu a tshididi, bampulushi, bamfumu ba mbulamatadi, bedi ba mikenji ne bakoshi ba bilumbu. Tumonayi imue luapolo idi atangila tshilumbu etshi. The 2013 Global Corruption Barometer.
AFRIKE: Mu 2013, bavua babande bamfumu ba mbulamatadi batue ku 22 000 ba mu Afrique du Sud bua didia dia mishiku.
AMERIKE: Mu 2012, mu ditunga dia Brézil bavua bakuate bantu 25 bavua biba makuta a mbulamatadi bua kusaka bantu bua babapeshe mianzu mu malu a tshididi. Munkatshi mua bantu bavuabu bakuate abu muvua mulombodi wa bena dia mfumu wa kale, uvua muntu muibidi uvua ne bukole mu ditunga.
ASIE: Mu Seoul, mu Korée wa ku Sud, bantu 502 bakafua mu magazin manene avua mupuke mu 1995. Bantu bavua baye kuenza lunketu bavua bamone ne: bamfumu ba mbulamatadi ba mu tshimenga atshi bavua badie mishiku bua kuanyishila bibaki bua kuibaka magazin aa ne bintu bia luibaku bivua kabiyi bimpe ne kudiata mikenji ya luibaku idi ikuba bantu ku njiwu.
KU MPUTU: Cecilia Malmström udi utangila tshibambalu tshidi tshitangila midimu ya malu a mu ditunga udi wamba ne: “Mushindu udi dikosa dia mishiku divulangane ku Mputu, bidi bitshiokesha mu lungenyi. Udi wamba kabidi ne: bena mbulamatadi kabena badifila ne muoyo mujima bua kumbusha malu a dikosa dia mishiku to.”
Didia dia mishiku dia bena mbulamatadi ndiele miji. Mulongeshi Susan Rose-Ackerman mumanyi mupiluke wa malu a dibenga kudia mishiku wakafunda ne: bua kujikija tshilumbu etshi “mbulamatadi udi ne bua kuenza mashintuluka manene mu ngenzelu wende wa mudimu.” Nansha mudibi bimueneka bu kakuena ditekemena bua kujikija tshilumbu etshi, Bible udi uleja ne: mashintuluka manene neenzeke bushuwa.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
91 Muntu yonso udi usombela mu muaba musokome wa Mutambe Bunene+Neasombele mu mundidimbi wa Wa Bukole Buonso.+
2 Nengambile Yehowa ne: “Wewe udi tshinyemenu tshianyi ne muaba wanyi mukolesha wa kusokomena,+Nzambi wanyi undi mueyemene.”+
3 Bualu yeye neakusungile ku buteyi bua tshilembi tshia nyunyi,Ku tshipupu tshia disama tshidi tshibutula.
4 Yeye neakubuikile ne masala a mapuapua ende,Ne muinshi mua mapuapua ende, wewe neunyemenamu.+
Lulamatu luende+ neluikale ngabu munene+ ne tshimanu tshia bukubi.
5 Wewe kuakutshina bintu bia butuku bidi bikuatshisha buôwa,+Nansha mukete udi upita muulu munda munya,+
6 Anyi tshipupu tshidi tshibembela mu mifituPeshi kabutu kadi kabutula munda munya.
7 Bantu tshinunu nebakuluke ku luseke luebeNe bantu binunu 10 ku tshianza tshiebe tshia bakaji,Kadi bualu nansha bumue bua buena ebu kabuakusemena pabuipi nebe.+
8 Neubumone anu ne mêsu ebePawamona dinyoka dia bantu babi.
9 Bu muuvua muambe ne: “Yehowa udi tshinyemenu tshianyi,”
Udi muvuije Mutambe Bunene muaba webe wa kusombela;+
10 Dikenga nansha dimue kadiakukukuata,+Ne tshipupu nansha tshimue katshiakusemena pabuipi ne ntenta webe to.
11 Bualu yeye neatumine banjelu bende+ dîyi bua bualu buebe,Bua kukulama mu njila yebe yonso.+
12 Nebakuambule mu bianza biabu+Bua wewe kututshi dikasa diebe ku dibue.+
13 Neudiate muana wa ntambue ne nyoka wa kobra;Neudiatakaje ntambue udi ne musalala ne nyoka munene muinshi mua makasa ebe.+
14 Nzambi wakamba ne: “Bu mudiye munnange, meme nemmusungile.+
Nemmulame bualu mmumanye dîna dianyi.+
15 Yeye neambile meme, ne nemmuitabe.+
Nengikale nende mu dikenga.+
Nemmusungile ne nemmutumbishe.
16 Nemmukutshishe ne muoyo wa matuku a bungi,+Nemmufikishe ku dimona bienzedi bianyi bia lupandu.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 91
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 11 Nunku bakampesha dilenge dienze bu mulangala*+ pavuaye ungambila ne: “Juka, pima muaba munsantu wa ntempelo wa Nzambi ne tshioshelu ne badi batendelelamu.2 Kadi bua lubanza ludi pambelu pa muaba munsantu wa ntempelo, ulushiye ne kulupimi to, bualu mbalupeshe bisamba, ne nebidiatakaje tshimenga tshia tshijila+ muinshi mua makasa ngondo 42.+3 Nengenze bua bantemu banyi babidi bambe mêyi a buprofete matuku 1 260 bavuale bilamba bikayabale.”4 Bobu mbafuanyikija ne mitshi ibidi ya olive+ ne bitekelu bia miendu bibidi,+ ne mbimane kumpala kua Mukalenge wa buloba.+5 Muntu yeye musue kubenzela bibi, kapia kadi kapatuka mukana muabu ne kabutula baluishi babu. Muntu yeye usua kubenzela bibi, eu ke mushindu udiye ne bua kushipibua.6 Bobu badi ne bukokeshi bua kukanga diulu*+ bua mvula kaloki+ mu matuku adibu bamba mêyi abu a buprofete, ne badi ne bukokeshi pa mâyi bua kuakudimuna mashi,+ ne bua kukuma buloba ne bipupu bia mishindu yonso misangu yonso idibu basue.7 Pikalabu bajikije bumanyishi buabu, nyama wa luonji udi upatuka mu dijimba dile menemene neabele mvita, neabatshimune ne neabashipe.+8 Bitalu biabu nebikale mu musesu munene wa tshimenga tshinene tshidibu babikila mu ngumvuilu wa mu nyuma ne: Sodoma ne Ejipitu, muaba uvuabu kabidi bashipele Mukalenge wabu ku mutshi.9 Ne ba mu bukua bantu, mu bisa, mu miakulu ne mu bisamba nebatangile bitalu biabu matuku asatu ne tshitupa,+ ne kabena bitaba bua bateke bitalu biabu mu lukita to.10 Bantu badi basombele pa buloba badi basanka bua bualu buabu ne batua tshianga, ne nebatuminangane mapa, bualu baprofete babidi aba bavua bakengeshe bantu badi basombele pa buloba.11 Panyima pa matuku asatu ne tshitupa, nyuma wa muoyo wa kudi Nzambi wakabuela munda muabu,+ bakimana ne makasa abu, ne buôwa bukole buakakuata bantu bavua babamone.12 Bakumvua dîyi dikole difumina mu diulu dibambila ne: “Bandayi kuneku.” Bakabanda mu diulu mu ditutu, ne baluishi babu bakabamona.*13 Dîba adi buloba buakakanka bikole, ne tshia dikumi tshia tshimenga tshiakakuluka; bantu 7 000 bakafua ku dikanka dia buloba adi, ne bavua bashale bakatshina, kutumbishabu Nzambi wa mu diulu.14 Diakabi dibidi+ ndipite. Tangila! Diakabi disatu didi dilua lukasa.15 Muanjelu wa muanda mutekete wakela mpungi wende.+ Mêyi makole akumvuika mu diulu, amba ne: “Bukalenge bua ba pa buloba mbulue Bukalenge bua Mukalenge wetu+ ne bua Kristo wende,+ ne yeye neakokeshe bu mukalenge kashidi ne tshiendelele.”+16 Bakulu 24+ bavua basombe kumpala kua Nzambi mu nkuasa yabu ya bukalenge bakatua mpala yabu panshi, kutendelelabu Nzambi,17 bamba ne: “Tudi tukuela tuasakidila, Yehowa* Nzambi, Wa Bukole Buonso, udiku+ ne uvuaku, bualu udi muangate bukole buebe bunene ne mutuadije kukokesha bu mukalenge.+18 Kadi bisamba biakumvua tshiji tshikole, ne tshiji tshiebe tshikole tshiakalua, ne tshikondo tshisungula tshiakalua tshia bafue kulumbuluishibuabu ne tshia kufuta+ bapika bebe baprofete+ ne bansantu ne badi batshina dîna diebe, bakese ne banene, ne tshia kunyangakaja badi banyangakaja* buloba.”+19 Bakunzulula muaba munsantu wa ntempelo wa Nzambi mu diulu, ne mushete wende wa tshipungidi wakamueneka muaba munsantu wa ntempelo.+ Kuvua mipenyi ne mêyi ne makubakuba ne dikanka dia buloba ne mvula wa mabue mukole.


text: Wa Davidi.144 Yehowa, Dibue dianyi,+ atumbishibue,Yeye udi ulongesha bianza bianyi bua kuluangana,Ulongesha minu yanyi mvita.+2 Yeye udi dinanga dianyi dia lulamatu ne muaba wanyi wa kusokomena,Tshinyemenu tshianyi tshia bukubi* ne musungidi wanyi,Ngabu wanyi, ne Yeye mmuaba undi nsokomena,+Yeye udi uteka bukua bantu ku bukokeshi buanyi.+3 Yehowa wanyi, muntu nnganyi bua wewe kumutangila,Muana wa muntu ufuafua nnganyi bua wewe kutuma ntema yebe kudiye?+4 Muntu udi anu bu mupuya wa patupu;+Matuku ende adi anu bu mundidimbi udi upita.+5 Yehowa wanyi, puekesha* diulu diebe, utuluke;+Lenga mikuna, uyifuimishe muishi.+6 Elesha mipenyi ne tangalaja bena lukuna;+Ela mikete yebe, ubabueje mu kayumbayumba.+7 Olola bianza biebe muulu muudi;Nsungila ne mpandisha ku mâyi a mavuala makole,Ku tshianza tshia* bantu ba ku babende,+8 Badi mukana muabu muakula malu a dishimaNe badi bajula tshianza tshiabu tshia balume bua kuditshipa ku bualu bua dishima.*9 Nzambi wanyi, nenkuimbile musambu mupiamupia.+Nenkuimbile misambu ya butumbi,* tshiapamue ne tshiombelu tshia nshinga dikumi,10 Kudi yeye udi upesha bakalenge ditshimuna,*+Udi usungila muena mudimu wende Davidi ku muele wa mvita udi ushipa.+11 Nsungila ne mpandisha ku tshianza tshia bantu ba ku babende,Badi mukana muabu muakula malu a dishimaNe badi bajula tshianza tshiabu tshia balume bua kuditshipa ku bualu bua dishima.12 Nunku bana betu ba balume nebikale anu bu bikunyibua bitshidi bitekete bidi bikola lukasa,Bana betu ba bakaji anu bu makunji a mu ditumba masonga bua dibalasa.13 Mayeba etu neuwule tente ne bintu bia mishindu yonso;Bisumbu bia nyama yetu bidi mu mpata yetu nebivulangane misangu binunu, misangu makumi a binunu.14 Ngombe yetu, idi ne mafu, kayakupeta njiwu* anyi kutula mafu to;Kakuakuikala lubila lua dikenga miaba yetu ya tshinsangasanga.15 Ba diakalenga mbantu badibi bienzekela nunku!Ba diakalenga mbantu badi Yehowa muikale Nzambi wabu!+


text:
TUIKALAYI NE NSOMBELU WA BUENA KRISTO
Ndîba kayi dindi mua kuangataku kabidi bumpanda-njila buambuluishi?
Tshikena kumona tshia ntempelo tshivua Yehezekele mumone tshidi tshileja ne: bantu ba Yehowa bavua mua kufila milambu ku budisuile. Mmunyi mudi yonso wa kutudi mua kufila pende milambu ya kutumbisha nayi Nzambi?—Eb 13:15, 16.
Umue mushindu mutambe buimpe wa kuenza nanku nkulua mpanda-njila muambuluishi. Tshidimu tshia mudimu tshia 2018 tshidi ne ngondo ya bungi idi ne ma Disambombo atanu ne ma Dia lumingu atanu. Ebi nebitambe kuambuluisha bantu badi dîba dionso anu ku midimu ya bianza bua kuyisha nangananga mu Disambombo ne mu Dia lumingu. Kabidi, bamanyishi badi mua kusungula bua kuyisha mêba 30 anyi 50 mu ngondo muisatu ne muinayi ne mu ngondo udibu ne dikumbula dia mutangidi wa tshijengu.
Kadi tuetu katuyi ne mushindu wa kuangata bumpanda-njila buambuluishi? Tudi mua kudienzeja bua kulengeja nyishilu wetu ne pamuapa kuyisha kabidi bikole. Nansha tuetu mu nsombelu kayi, dinanga dietu dia Yehowa didi ditusaka bua kumupesha bintu bimpe bitudi bakokeshe bua tshidimu tshia 2018!—Hos 14:2.
NUMONE FILME WA: YEHOWA YEYE MUNGAMBULUISHE, NDI MUA KUENZA MALU PABUIPI NE ONSO, PASHISHE NUANDAMUNE NKONKO EYI:
Ntshinyi tshidi tshisake Sabina bua kuenzela Yehowa mudimu wa bungi?
Tshilejilu tshia Sabina tshidi tshikukankamija mushindu kayi?
Mu tshidimu tshia mudimu tshia 2018, udi mua kulua mpanda-njila muambuluishi ngondo kayi?


text:
NSHAPITA WA 7
Bena lubuku lua mitoto badi baya kumona Yezu
BENA LUBUKU LUA MITOTO BADI BALONDA MUTOTO BAYA KU YELUSHALEMA, PASHISHE BAYA KUDI YEZU
Bantu kampanda bavua bafumina ku Est. Mbena lubuku lua mitoto, mmumue ne: bantu batu balonga miaba idi mitoto muulu, bamba ne: padibu benza nanku badi mua kumvuija malu adi enzeka mu nsombelu ya bantu. (Yeshaya 47:13) Patshivuabu kuabu ku Est aku, bakamona mutoto kampanda uvua mutantshi wa kilometre nkama ya bungi ne bakawulonda, ki mbua kuya ku Beteleheme to, kadi mbua kuya ku Yelushalema.
Pakafika bena lubuku lua mitoto kuntu aku, bakakonka ne: “Mmuaba kayi udibu balelele mukalenge wa bena Yuda? Bualu tuvua bamone mutoto wende patuvua ku Est, nunku tudi balue bua kumunemekela.”—Matayi 2:1, 2.
Helode mukalenge wa Yelushalema wakumvua bualu abu, kumutondabi bikole. Ke yeye kubikila bamfumu ba bakuidi ne bamfumu bakuabu ba bitendelelu bena Yuda, kubakonkaye muaba uvua Kristo ne bua kuledibua. Bakamuandamuna bimanyine mu Mifundu ne: “Mmu Beteleheme.” (Matayi 2:5; Mika 5:2) Bua bualu abu, Helode wakabikidisha bena lubuku lua mitoto mu musokoko, kubambilaye ne: “Ndayi nukebe muana au bimpe menemene, panudi numupeta, nulue kummanyisha, bua meme panyi mmone mua kuya ne kumunemekela.” (Matayi 2:8) Kadi Helode uvua mu bulelela musue kumanya muaba uvua muana bua kumushipa!
Bena lubuku lua mitoto bamane kuya, bualu bua dikema buakenzeka. Mutoto uvuabu bamone pavuabu ku Est au wakapita kumpala kuabu. Bidi bimueneka patoke ne: eu ki mmutoto wetu wa tshianana eu to, kadi mbawutume anu bua ubalombole. Bena lubuku lua mitoto bakawulonda too ne pakimanawu buludiludi pa mutu pa nzubu uvua Jozefe ne Mariya basombele mpindieu ne muanabu wa balume.
Pakabuela bena lubuku lua mitoto mu nzubu, bakasangana Mariya ne Yezu utshivua muana mutekete. Ke bena lubuku lua mitoto abu kumuinaminabu. Bobu kumupesha mapa a or, budimbu bua mupuya muimpe, ne mire. Pashishe, pakavuabu bakeba kupingana kudi Helode, Nzambi wakabadimuija mu tshilota bua kabenji nanku to. Nunku bakalonda njila mukuabu bua kupingana mu ditunga diabu.
Udi wela meji ne: nnganyi uvua mutume mutoto uvua mulombole bena lubuku lua mitoto abu? Vuluka ne: kawuvua mubalombole musangu umue ku Beteleheme kuvua Yezu to. Kadi wakabalombola ku Yelushalema kuakapetanganabu ne mukalenge Helode uvua musue kushipa Yezu. Helode uvua mua kuenza bualu ebu bu Nzambi kayi muelamu dîyi ne mudimuije bena lubuku lua mitoto abu bua kubenga kumuambila muaba uvua Yezu. Bidi bimueneka patoke ne: Satana, muena lukuna wa Nzambi uvua musue bua bashipe Yezu ke uvua mutume mutoto au bua kukumbaja tshivuaye mulongolole.